14
Re Jesús nubij che re xtiniman richin xtapon riq'uin re Dios
1 Man tisatz ic'o'x, xcha' re Jesús chaka yoj re yoj ru-discípulos. Yen can ntaman che yex ibanon confiar-ivi' riq'uin re Dios. Can quire' chuka' tibana' viq'uin yen. Can tibana' chuka' confiar-ivi' viq'uin. 2 Re chila' chicaj anche' c'o-va re Nata', c'o lugar re anche' xque'c'ue-va✡ re ye'bapon riq'uin. Vo xa man-ta katzij che quire', yen jun-ta chic-va rubixic ximban-ta-apo chiva. Yen yimba chin ne'mbana' rubanic re i-lugar chila' chicaj riq'uin re Nata'. 3 Chubanic re' tak yimba, y can xquimpa chic jun bey,✡ y yixinc'uaj viq'uin, chin che anche' yinc'ue-va yen, chire' chuka' xquixc'ue-va yex.✡ 4 Y can itaman-va re bey re nic'uan ivichin re anche' yimbo-va yen, xcha' re Jesús chaka.
5 Jac'a re jun kachibil rubini'an Tomás xubij cha re Jesús: Ajaf, yoj man kataman-ta anche' yabo-va rat.✡ ¿Ancha'l tak xtakatamaj anchique bey nakac'uaj-a yoj?
6 Y re Jesús xubij: Ja yen re bey,✡ yen re katzij,✡ y ja yen chuka' re c'aslen.✡ Xaxe c'a re xtiniman vichin, xtapon riq'uin re Nata'.✡ 7 Vo xa can itaman noch yen, can itaman chuka' rach re Nata'.✡ Re vocame can itz'eton chic, y chuka' itaman chic rach reja', xcha' chaka.
8 Y can ja chuka' re' tak jun chic chaka yoj, re rubini'an Felipe xubij cha re Jesús: Ajaf, tac'utu' c'a re Arta' chakavach, xaxe riq'uin re' can xkojqui'cot, xcha'.
9 Y re Jesús xubij cha: Felipe, ¿la man como ataman-ta noch? Yen can q'uiy-yan tiempo quinc'ue-va iviq'uin. Re tz'eteyon vichin yen, rutz'eton chuka' re Nata'.✡ ¿Anchique roma tak rat nabij che ninc'ut re Nata' chivach? 10 ¿Man nanimaj-ta rat che re Nata' c'o viq'uin yen, y yen yinc'o riq'uin reja'?✡ Re ch'abal re xintzijoj chivach, can riq'uin re Nata' pitinak-va, roma can viq'uin yen c'o-va. Can ja reja' re nibano re samaj re'. 11 Can quininimaj che yen yinc'o riq'uin re Nata' y reja' c'o viq'uin yen. Y vo xa man yininimaj-ta roma re nimbij chiva, titzu' c'a re nusamaj y quininimaj.✡ 12 Tic'axaj jabal re xtimbij chiva: Re can xtuban confiar-ri' viq'uin, can xque'rubanala' chuka' re samaj xe'mban yen, y camas c'a nima'k tak samaj xque'rubanala'. Roma jare' tak yinc'o chic chila' chicaj riq'uin re Nata', 13 y ronojel re xtic'utuj pa nube' yen, can xtinya-va.✡ Chin quire' nik'alajin ruk'ij re Nata', voma yen. 14 Vo xa c'o jun cosa xtic'utuj pa nube' yen, can xtinya-va-pa chiva.
Tak re Jesús xubij che re Dios xtutak-pa re Espíritu Santo
15 Vo xa can yinijo', can tibana' re nubij re nu-mandamientos re ye'mbij chiva.✡ 16 Y yen xtinc'utuj cha re Nata', y reja' can xtutak-pa jun chic✡ re nita'o ivichin, Jun re can xtic'ue-va iviq'uin chin nojel tiempo. 17 Y re' can ja re Espíritu Santo, re nitijon ivichin cha re katzij.✡ Y re vinak re man quiniman-ta re Dios, man ye'tiquir-ta niquic'ul re Espíritu Santo. Roma re Espíritu Santo xa man nitz'et-ta y man quitaman-ta chuka' rach. Jac'a yex re can iniman chic, man quire-ta. Yex can itaman chic rach, roma c'o chic chi'icojol. Y reja' can xtoc pa tak ivánma. 18 Yen man xquiximalij-ta can astapa' xquimba, man xquixc'ue-ta can ancha'l jun re manak rute-rutota', roma xa can yimpa chic iviq'uin.✡ 19 Jac'a re vinak re man quiniman-ta re Dios, xa can ba' chic-oc re xquinquitz'at. Pero yex can xquinitz'at-va, roma can xtic'ue' chic jun bey nuc'aslen.✡ Y yex can xtic'ue' chuka' ic'aslen quire'. 20 Y chupan re k'ij re' tak xtik'alajin jabal chivach che yen can yinc'o-va riq'uin re Nata',✡ yex yixc'o viq'uin yen y yen iviq'uin yex. 21 Re c'o re nuch'abal pa ránma y can nuban re nubij ronojel re nu-mandamientos, can yinrajo-va.✡ Y re nijovan vichin yen, can xtijovax roma re Nata', y yen chuka' can xtinjo' y xtinc'ut-vi' chach, xcha' re Jesús.
22 Jare' tak re Judas✡ re jun kachibil, pero mana-ta re Judas Iscariote, xuc'utuj cha re Jesús: Ajaf, ¿anchique roma che xaxe chakavach yoj xtac'ut-va-avi'? ¿Y anchique roma tak man nac'ut-ta-avi' chiquivach re vinak re man quiniman-ta re Dios?
23 Y re Jesús xubij cha: Re can yinrajo-va, can nuban re nubij re nuch'abal cha. Re jun re xtibano quire', can xtijovax-va roma re Nata' chuka'. C'are' re Nata' y yen can xkojpa riq'uin y xtakaban kachoch pa ránma. 24 Jac'a re man nijovan-ta vichin, man nuban-ta re nubij re nuch'abal cha. Y re ch'abal re ic'axan viq'uin yen, man xe-ta c'a vichin yen. Can jac'a re Nata' re takayom-pa vichin, ja reja' re ya'yom-pa re ch'abal re' chua.✡
25 Y ronojel re ch'abal re', can xe'mbij c'a chiva. 26 Y tak yen man chic yinc'o-ta iviq'uin, re Nata' xtutak-pa re Espíritu Santo✡ chin yixruto'. Y ja reja' re xtic'ue' iviq'uin pa nuq'uixel. Y can jac'a chuka' reja' xquixtijon y xtunataj ronojel re ch'abal re je'mbin can yen chiva.
27 Y can ancha'l nuna' re vánma yen che otz c'o, can quire' chuka' nimban can cha re ivánma yex.✡ Y can katzij otz xtuna' re ivánma, roma yen man nimban-ta ancha'l niquiban re vinak re man quiniman-ta re Dios, tak niquibij che re ivánma otz nuna', y xa man katzij-ta. Man tisatz ic'o'x y chuka' man tixibij-ivi'. 28 Xa can ic'axan viq'uin che nbin: Yen can xquimbo-va, pero yimpa chic iviq'uin. Y vo xa yex camas-ta yinijo', niqui'cot-ta re ivánma, roma yen can riq'uin re Nata' yintzolaj-va-a.✡ Reja' camas-va ruk'ij que chinoch yen. 29 Re' ninya-yan can rutzijol chiva, chin quire' tak xtapon re k'ij che xquixinya' can, man-ta jun cosa xtinojij, xa can xtinimaj-va re nbin can chiva.
30 Y re vocame xa man q'uiy-ta chic tzij re xtimbij can chiva, roma re tiempo xa man q'uiy-ta chic. Re itzel re tz'amayon re ruch'ulef✡ xa nipa-yan. Pero astapa' can ja reja' re tz'amayon re ruch'ulef, man jun ruk'a' chua yen.✡ 31 Re nimban yen, can jac'a re Nata' Dios re xintako-pa chubanic.✡ Y quire' nimban chin che re vinak re man quiniman-ta reja', tiquitamaj che yen ninjo' re Nata' Dios. Kojyacataj y kojel-a vova', xcha'.
✡ 14:2 2 Co 5.1; Ap 3.12. ✡ 14:3 Hch 1.11. ✡ 14:3 1 Ts 4.17. ✡ 14:5 Jn 13.36. ✡ 14:6 He 9.8. ✡ 14:6 Jn 1.17; 8.32. ✡ 14:6 Jn 1.4; 6.35. ✡ 14:6 Ro 5.2. ✡ 14:7 Jn 8.19. ✡ 14:9 Col 1.15, 16; He 1.3. ✡ 14:10 Jn 10.38; 17.21. ✡ 14:11 Jn 5.36. ✡ 14:13 1 Jn 3.22. ✡ 14:15 1 Jn 5.3. ✡ 14:16 Ro 8.15. ✡ 14:17 1 Jn 2.27. ✡ 14:18 Mt 28.20. ✡ 14:19 1 Co 15.20. ✡ 14:20 Jn 10.38; 17.21. ✡ 14:21 1 Jn 2.5; 5.3. ✡ 14:22 Lc 6.16. ✡ 14:24 Jn 7.16. ✡ 14:26 Lc 24.49; 1 Jn 2.27. ✡ 14:27 Fil 4.7. ✡ 14:28 Jn 14.12. ✡ 14:30 Jn 12.31. ✡ 14:30 He 4.15. ✡ 14:31 Fil 2.8; He 5.8.