15
1 Yoj re can k'axnak chic otz re ruch'abal re Dios pa kave', can nic'atzin che ye'kacoch'✡ re hermanos re c'amaje-na kas tak'ax otz re ruch'abal re Dios pa quive'. Man takaban xaxe re nika chakavach yoj. 2 Re nic'atzin che nakaban ja re nika chiquivach re hermanos✡ che c'o otz nuc'am-pa chique, chin quire' niquiban más confiar-qui' riq'uin re Dios.✡ 3 Roma re Jesucristo can man xuban-ta xaxe re xka chach reja'. Y xa coma re vinak tak xuk'asaj tijoj-pokonal. Ancha'l nubij chupan re ruch'abal re Dios re tz'iban can: Re vinak xquijo' che chava-ta rat Nata' Dios xe'quibila-va re itzel tak tzij, pero xa chua yen re Ac'ajol xquibila-va✡ re itzel tak tzij re'. Quire' nubij re tz'iban can. 4 Y re ruch'abal re Dios re tz'iban can ajuer, je'tz'iban can chin che yoj c'o cosas nakatamaj.✡ Can nuban chaka che yojcoch'on y can nucukuba' kac'o'x, quire' nuban chaka chin yojqui'cot nakayabej re utzil re pitinak riq'uin re Dios. 5 Re Dios nuban chaka che yojcoch'on y nucukuba' kac'o'x. Y re ninrayij yen chiva yex ja-ta che re Dios nuban chiva che can junan ivach.✡ Y can quire' chuka' xuc'ut can re Jesucristo. 6 Y can-ta nojel tiempo junan ivach chin niya' ruk'ij re Dios re Rutota' re Kajaf Jesucristo.✡
Re Jesucristo can chin che yojruto' konojel tak xpa
7 Y chin che yex niya' chuka' ruk'ij re Dios,✡ tibana' ancha'l xuban re Jesucristo, reja' xixruc'ul. Yex can tic'ulu-ivi' y tijola-ivi'. 8 Quire' nimbij chiva, roma re Jesucristo can xojruto' konojel tak xpa. Xpa chin xojruto' yoj re yoj israelitas re banon re circuncisión chaka, chin xuc'ut chakavach che re Dios can nuban-va re nubij.✡ Can jac'a re Jesucristo re xc'amo-pa re utzil re rubin can re Dios che nuya' chique re kavinak xe'c'ue' ajuer can. 9 Y mare' re man je israelitas-ta✡ niquiya' chuka' ruk'ij re Dios roma xujoyovaj quivach. Ancha'l nubij chupan re ruch'abal re Dios re tz'iban can:
Can xtinya' ak'ij junan quiq'uin re vinak re man je israelitas-ta,
y xtimbixaj re abe'.
Quire' nubij re tz'iban can.
10 Y chuka' re ruch'abal re Dios nubij:
Yex re man yix israelitas-ta, quixqui'cot✡ quiq'uin re israelitas, re rutenemit re Dios.
Quire' nubij chupan re tz'iban can.
11 Y chuka' nubij:
Tiya' ruk'ij✡ re Ajaf chiyixnojel yex re man yix israelitas-ta.
Conojel vinak tiquiya' ruk'ij re Dios.
Quire' nubij chupan re tz'iban can.
12 Y re Isaías re rusamajel re Dios re xbex profeta cha, rutz'iban can:
C'o jun rey-rumam re Isaí xtic'ue'✡
y xto'rbana' gobernar pa quive' re man je israelitas-ta,
y re vinak re' can xtiquiyabej che niquivel utzil riq'uin.
Quire' nubij re ruch'abal re Dios re tz'iban can roma re Isaías.
13 Re Dios nuban chaka che nakayabej-apo re utzil re pitinak riq'uin reja'. Y re ninrayij yen chiva, ja che re Dios nuban chiva yex che camas yixqui'cot y chuka' re ivánma can-ta otz nuna'. Quire' xtuban chiva roma iniman reja'. Xquixruto' riq'uin re ru-poder re Espíritu Santo, chin quire' can riq'uin ronojel ivánma niyabej-apo re utzil re pitinak riq'uin re Dios.
14 Hermanos, yen ntaman che can otz-va re ic'aslen. Ntaman chuka' che camas ina'oj✡ y mare' tak can yixtiquir nicukuba' ic'o'x yex mismo y quire' chuka' niban chique re nic'aj chic ivchibil-ivi'.✡ 15 Pero c'o nic'aj cosas re nic'atzin che xinataj chiva, y man ximpokonaj-ta xintz'ibaj-a chupan re carta re'. Xintz'ibaj-a chiva roma can nc'ulun re utzil pitinak riq'uin re Dios, 16 y xuban chua che xinoc rusamajel re Jesucristo chin che nintzijoj chique re vinak re man je israelitas-ta,✡ re utzulaj ruch'abal re Dios re nibex evangelio cha. Y chin quire' reje' niquijach re quic'aslen cha re Dios roma re nusamaj yen. Reje' can ye'ka-va chach re Dios, roma re Espíritu Santo nuch'ojersaj re quic'aslen.
17 Re Jesucristo c'o viq'uin, y mare' yen camas yinqui'cot riq'uin re samaj re yi'on chua roma re Dios. 18 Yen man yintiquir-ta yinch'o vo xa mana-ta re nusamaj nintzijoj chiva, y chin che nbanon re samaj re', can ja re Jesucristo re acusayon vichin.✡ Y mare' je q'uiy chique re vinak re man je israelitas-ta re ye'niman chin re Jesucristo.✡ Niquinimaj roma can niquic'axaj re utzulaj ch'abal re nintzijoj chique y chuka' roma can niquitz'at re nubanabal. 19 Y chuka' can xe'quitz'at re milagros re xe'mban. Re Espíritu Santo can nuya-va poder chua chin che ye'mban milagros✡ chin che nik'alajin che can katzij-va che ja re ruch'abal re Dios re nintzijoj. Yen xintzijoj re utzulaj ch'abal chin re Dios pa tenemit Jerusalén y quire' chuka' ximban pa tak nic'aj chic tenemit, y xinapon chuka' c'a chupan re nación rubini'an Ilírico. Can ronojel-va re lugar re' xintzijoj-va re utzulaj ruch'abal re Jesucristo re nibex evangelio cha. 20 Quire' nimban roma camas ninjo' ninya' rutzijol re utzulaj ch'abal pa tak lugar re man quitaman-ta che can nic'atzin che niquinimaj re Jesucristo, y mana-ta chupan re lugar re anche' tz'amon chic rutzijosic✡ coma nic'aj chic samajela'. 21 Y tak quire' nimban, can nuban cumplir re nubij chupan re ruch'abal re Dios:
Che re vinak re man jun quic'axan chij re Cristo, can xtiquic'axaj,✡
y tak xtitzijos chique chij reja', can jabal xtak'ax pa quive'.
Quire' nubij chupan re tz'iban can.
Re Pablo nrajo' niba chiquitz'etic re hermanos re jec'o pa Roma
22 Y roma camas ninjo' nintzijoj re ruch'abal re Dios chique re man quic'axan-ta, mare' man yintiquirnak-ta yin-aponak iviq'uin yex✡ re yixc'o pa Roma. 23 Jac'a vocame xinq'uis-yan re nusamaj pa tak tenemit re xinataj-yan-ka chiva. Y q'uiba' xquinapon iviq'uin, roma can q'uiy-yan juna' nbim-pa che yinapon chi'itz'etic,✡ 24 y yen ninojin che yinak'ax iviq'uin tak xquimba pan España. Ninjo' yinc'ue-a jun ca'e-oxe' k'ij iviq'uin, chin che yex niban cha re vánma che niqui'cot. Y ninjo' chuka' che niya-ta-a re nic'atzin chua chin re nubey. 25 Pero vocame yimba pa Jerusalén chin che ne'njacha'✡ jun ofrenda chique re je rajc'ual chic re Dios re jec'o chire'. 26 Roma re hermanos re man je israelitas-ta re jec'o vova' pa tak tenemit chin re Macedonia y Acaya, can xalax-pa pa cánma che niquiya' jun ofrenda chique re je rajc'ual chic re Dios re jec'o pa Jerusalén, re camas je meba'.✡ 27 Can niquijo' ye'quito'. Y camas otz che quire' niquiban, roma can yojtiquir nakabij che c'o quic'as quiq'uin re israelitas. Roma ja re israelitas re xe'tzijon re ruch'abal re Dios chiquivach, y mare' can ruc'amon chuka' che reje' ye'quito'✡ ba' re israelitas. 28 Y c'aja tak xtinjach can re ofrenda re' xquinak'ax iviq'uin yex, roma yen c'a pan España ninjo' yinapon-va. 29 Y ntaman che tak xquinapon iviq'uin, camas utzil xtic'ul roma re utzulaj ruch'abal✡ re Jesucristo re xtinc'uaj-a chiva.
30 Hermanos, ja re Jesucristo re Kajaf, y re Espíritu Santo banayon cha re kánma che nijovan.✡ Mare' ninc'utuj utzil chiva che can-ta riq'uin ronojel ivánma xtiban orar✡ pa nue'. Yen ninc'utuj utzil cha re Dios. Y can-ta quire' chuka' ninjo' che niban yex, 31 che man-ta xquinka pa quik'a'✡ vinak re man quiniman-ta re Jesucristo re jec'o chire' pa Judea. Y chuka' xtic'utuj-ta cha re Dios che re je rajc'ual chic re Dios re jec'o pa tenemit Jerusalén, can-ta jabal ruc'ulic xtiquiban cha re ofrenda re xtinjach chique. 32 Chin quire', can niqui'cot-ta re vánma tak xquinapon iviq'uin vo xa ja quire' re nurayij re Dios,✡ y xquinuxlan-ta-a ba' iviq'uin. 33 Ja re Dios re nibano cha re kánma che otz nuna' roma kaniman✡ chic, y can-ta nic'ue' re Dios iviq'uin✡ chiyixnojel. Amén.
✡ 15:1 Ro 14.1; Ga 6.1. ✡ 15:2 1 Co 9.19; Fil 2.4, 5. ✡ 15:2 Ro 14.19. ✡ 15:3 Sal 69.9. ✡ 15:4 2 Ti 3.16. ✡ 15:5 1 Co 1.10. ✡ 15:6 2 Co 1.3; 11.31; Ef 1.3. ✡ 15:7 Ro 5.2. ✡ 15:8 Mt 15.24; Jn 1.11; 2 Co 1.20. ✡ 15:9 Sal 18.49; Jn 10.16. ✡ 15:10 Dt 32.43. ✡ 15:11 Sal 117.1. ✡ 15:12 Is 9.6, 7; 11.1; Ap 5.5; 22.16. ✡ 15:14 1 Co 8.1. ✡ 15:14 2 P 1.12. ✡ 15:16 Ga 2.7, 9; Fil 2.17; 1 Ti 2.7. ✡ 15:18 Hch 21.19; 1 Co 3.6-9. ✡ 15:18 Ro 1.5. ✡ 15:19 Hch 19.11. ✡ 15:20 2 Co 10.13. ✡ 15:21 Is 52.15. ✡ 15:22 Ro 1.13. ✡ 15:23 Hch 19.21. ✡ 15:25 Hch 24.17. ✡ 15:26 1 Co 16.1; 2 Co 8.1; 9.2. ✡ 15:27 1 Co 9.11; Ga 6.6. ✡ 15:29 Ro 1.11; Ef 3.8. ✡ 15:30 Fil 2.1. ✡ 15:30 2 Co 1.11; Col 4.12. ✡ 15:31 2 Ts 3.2. ✡ 15:32 Stg 4.15. ✡ 15:33 Ro 16.20; 1 Ts 5.23. ✡ 15:33 Fil 4.9.