Re ruca'n carta re xutz'ibaj can re apóstol San Pedro
1
Re nabey tak tzij chin re carta re'
1 Yen Simón Pedro, jun rusamajel re Jesucristo, y chuka' yin jun ru-apóstol reja'. Tic'ulu' c'a re carta re' re can ivichin-va yex ntz'iban-a, roma can junan kaniman✡ y kayi'on kánma cha re Jesucristo. Quire' kabanon roma re Dios xuban cha re Jesucristo re manak rumac, y xcom koma yoj re yoj aj-maqui' chin yojrucol chach re kamac. 2 Can-ta q'uiy utzil✡ xtic'ul chiyixnojel riq'uin re Dios y re Kajaf Jesucristo. Y chuka' re ivánma can-ta otz nuna' roma itaman rach re Dios y re Kajaf Jesús.
Re quic'aslen re quiniman chic re Jesucristo
3 Y ja re poder re c'o riq'uin re Dios jare' re ya'yom-pa chaka ronojel re nic'atzin chin nijalataj re kac'aslen.✡ Y chin chuka' nakac'uaj jun c'aslen otz chach reja', ruyi'om-pa re nic'atzin chaka, roma kataman chic rach re xvayon kachin. Y reja' xojrayoj riq'uin re namalaj ruk'ij y riq'uin re ru-poder. 4 Reja' xusuj ronojel re' chaka, y re' camas nem y camas rajkalen. Roma yojcolotaj-pa chach re itzel tak rayibal re jec'o vova' chach re ruch'ulef, roma chire' nipo-va re etzelal. Reja' can nujal re kac'aslen✡ chin yojoc ancha'l reja'. 5 Mare' tak yex re iniman✡ chic re Jesucristo, otz che nik'alajin re ru-poder re Dios pan ic'aslen. Y tak xk'alajin-yan re ru-poder re Dios pan ic'aslen, otz che nitamaj✡ más chij re je'tz'iban can chupan re ruch'abal re Dios. 6 Y tak itaman chic re tz'iban can chupan re ruch'abal re Dios, nic'atzin chuka' che man tiya' k'ij cha re mac.✡ Y tak xixtiquir-yan che man niya-ta k'ij cha re mac, can ruc'amon che yixcoch'on.✡ Y tak xixcoch'on-yan, can ruc'amon che nic'uaj jun c'aslen ancha'l nrajo' re Dios.✡ 7 Y tak ic'uan chic re c'aslen ancha'l nrajo' re Dios, ruc'amon chuka' che ye'jo' re hermanos. Y tak ye'jo' chic re hermanos, otz chuka' che ye'jo'✡ conojel vinak.
8 Y vo xa yex c'o ronojel re' iviq'uin, can nitamaj más rach re Kajaf Jesucristo. Y re ic'aslen xtivachin y c'o rajkalen. 9 Pero vo xa c'o jun manak ronojel re otz tak banabal re' riq'uin, rumistan chic che reja' je'ch'ajon✡ chic-a re rumac. Xa ndoc jun vinak ancha'l moy, o ndoc jun vinak re man can-ta naj nitzu'un. 10 Y mare', hermanos re xixvayox✡ y xixcha' roma re Dios, can titija' ik'ij che quixc'ue' riq'uin reja'. Y can nojel tiempo tibana' ronojel re', chin quire' man yixtzak-ta. 11 Vo xa quire' niban, can xquixc'ul chila' chicaj riq'uin re Kajaf Jesucristo re nicola kachin chach re kamac, y ja reja' re nibano gobernar✡ chin ronojel tiempo.
12 Mare' yen man jun bey xquintane-ta chubixic chiva, astapa' yex can itaman y chuka' can ibanon-va confiar-ivi'✡ riq'uin re katzij ch'abal c'o iviq'uin. 13 Chinoch yen, camas ruc'amon che yiximpaxabaj can, roma c'a c'o ca'e-oxe' k'ij nuc'aslen. 14 Y yen can ntaman chic che xaxe chic ca'e-oxe' k'ij nuc'aslen c'o,✡ roma quire' sekresan✡ chinoch roma re Kajaf Jesucristo. 15 Pero yen can nintaj nuk'ij chin nimban can re jun carta re', chin quire' astapa' yin quiminak chic, yex can xte'ka chi'c'o'x ronojel re je'mbin can chiva chupan re jun carta re'.
Re xe'tz'eto re ru-poder re Jesucristo
16 Tak yoj xkatzijoj chiva che re Kajaf Jesucristo c'o ru-poder, man xkatz'uc-ta-ka. Y chuka' xkabij chiva che re Jesucristo xtipa chic jun bey, re' man je'katz'ucun-ta-ka. Roma yen y re nic'aj chic vichibil, can xkatz'at che re Jesucristo camas nem y camas ru-poder.✡ 17 Y xkatz'at tak xya' ruk'ij roma re Dios, re Rutota'. Y xkac'axaj chuka' re xbex cha roma re namalaj Dios re c'o ruk'ij, re Dios xubij: Jare' re Nuc'ajol, y yen camas ninjo'✡ y yinqui'cot riq'uin, xcha'. 18 Yoj can man je'katz'ucun-ta-ka re xkabila' chiva. Xa can xkatz'at-va ronojel. Can xkac'axaj✡ tak re Dios xch'o-pa chila' chicaj, xkac'axaj tak xojc'ue' riq'uin re Jesucristo chire' pa rue' re lok'olaj loma.
19 Y re' más nuban chaka che can katzij-va re tz'iban can chupan re ruch'abal re Dios, y nubij che can q'uiy cosas re xque'banataj. Y camas ruc'amon che nakaya' pa cuenta re ruch'abal re Dios, roma chach re ruch'ulef c'o jun k'oko'm. Pero re ruch'abal re Dios can ancha'l jun k'ak' re nisekresan.✡ Y can takaya' pa cuenta re ruch'abal re Dios. Roma xte'ka re k'ij che re jun ancha'l nema-ch'umil ndoc pa tak kánma, y can nusekresaj chuka' re kánma. 20 Y yex tiene que nitamaj nabey che man jun vinak nitiquir nibin✡ andex nubij re ruch'abal re Dios, vo xa mana-ta re Espíritu Santo nita'o richin. Roma chupan re ch'abal re' je'tz'iban-va can re xque'banataj. 21 Y can jac'a re Espíritu Santo re xbin✡ chique re rusamajela' re Dios re xe'cue' ajuer can, tak xquibij re xque'banataj. Reje' can je'cha'on roma re Dios y man quion-ta reje' xe'tz'ucu-ka re xquibij.
✡ 1:1 Hch 11.17; Ef 4.5. ✡ 1:2 1 P 1.2. ✡ 1:3 Jn 17.3. ✡ 1:4 2 Co 3.18. ✡ 1:5 1 P 3.7. ✡ 1:5 2 P 3.18. ✡ 1:6 Hch 24.25. ✡ 1:6 Stg 1.3. ✡ 1:6 2 P 3.11. ✡ 1:7 1 Jn 4.21. ✡ 1:9 He 9.14; 1 Jn 2.9. ✡ 1:10 He 3.1. ✡ 1:11 2 Ti 4.8. ✡ 1:12 1 P 5.12; 2 P 3.17. ✡ 1:14 Dt 4.21, 22; 31.14; 1 R 2.2, 3. ✡ 1:14 Hch 20.23. ✡ 1:16 Mr 9.2; Lc 9.28. ✡ 1:17 Mt 3.17; 17.5; Mr 1.11; 9.7; Lc 3.22; 9.35. ✡ 1:18 Ex 3.5; Jos 5.15. ✡ 1:19 2 Co 4.4. ✡ 1:20 Ro 12.6. ✡ 1:21 2 Ti 3.16.