2
Re Pablo can xe-va re Jesucristo y re rucamic cho cruz re xutzijoj pa tenemit Corinto
1 Hermanos, tak yen xinapon iviq'uin chin xintzijoj✡ re ruch'abal re Dios chiva, man xincusaj-ta re na'oj chin re ruch'ulef y chuka' man xincusaj-ta ch'abal✡ re camas otz rubixic. 2 Roma yen can nbin-va pa vánma che tak xquinapon iviq'uin, can xe re Jesucristo✡ y re rucamic cho cruz re xtintzijoj chiva. 3 Y tak xinc'ue' iviq'uin,✡ xina' che nayon yen man jun cosa yintiquir nimban. Xa camas xinxibij-vi' roma q'uiba' man yintiquir-ta nimban re rusamaj re Dios chi'icojol. Y mare' hasta ximbarbot. 4 Y tak xintzijoj✡ re ruch'abal re Dios chiva, can man xincusaj-ta runa'oj jun vinak, y chuka' man xincusaj-ta tzij re camas otz rubixic, xa can ja re Espíritu Santo y re ru-poder re Dios re xsamaj pa vánma. 5 Chin quire' tak yex xinimaj re ruch'abal re Dios, can xk'alajin-va che ja re ru-poder✡ re Dios re xbano quire' chiva y mana-ta re na'oj c'o riq'uin jun vinak.
Re na'oj re nuc'ut re Pablo chiquivach re hermanos
6 Yoj can c'o-va na'oj nakac'ut chiquivach re hermanos re can je'q'uiynak chic chupan re ruch'abal re Dios. Y re na'oj re' man chin-ta re ruch'ulef, y man quichin-ta chuka' re vinak camas quik'ij chach re ruch'ulef, roma re na'oj quichin re vinak re camas quik'ij chach re ruch'ulef xtapon re k'ij tak xtiq'uis. 7 Re na'oj re nakac'ut yoj chiquivach re hermanos ja re na'oj chin re Dios. Na'oj re man jun bey can-ta jabal sekresan can. Can evan-va, pero can xsekresas chupan re ka-tiempo yoj.✡ Xsekresas re runojin re Dios che nuban. Tak c'amaje-na tic'ue' re ruch'ulef, re Dios xunojij-yan✡ che yoje'c'ue' chila' chicaj riq'uin reja' re c'o ruk'ij, y jabal xtakabana' riq'uin. 8 Y re na'oj re' cama-va nak'ax-ta pa quive' re vinak camas quik'ij chach re ruch'ulef. Roma xe-ta xk'ax pa quive', cha'nin-ta xquitamaj che re Ajaf Jesucristo camas ruk'ij, man-ta xquitak ruquimisasic✡ cho cruz. 9 Can ancha'l nubij chupan re ruch'abal re Dios:
Man jun tz'eteyon✡ re rubanon preparar re Dios chin che nuya' chique re ye'jovan richin.
Y chuka' man jun ac'axayon-ta y runojin-ta ba', che re Dios camas q'uiy cosas rubanon preparar chaka.
Quire' nubij chupan re ruch'abal re Dios re tz'iban can.
10 Jac'a yoj riq'uin re Espíritu Santo✡ re rutakom-pa re Dios xkatamaj-va. Y re Espíritu Santo can rutaman-va ronojel, hasta re namalaj tak cosas re jec'o pa ránma re nunojij re Dios rutaman.
11 Man jun vinak atamayon re andex nunojij jun chic vinak.✡ Roma xaxe re ru-espíritu reja' mismo atamayon re andex nunojij. Y chuka' man jun atamayon re nunojij re Dios,✡ xa can xe re ru-Espíritu re Dios atamayon andex nunojij re Dios. 12 Y yoj ja re Espíritu re'✡ re kac'ulun, re pitinak riq'uin re Dios, y mana-ta re espíritu chin re ruch'ulef. Ja re Dios ya'yon re Espíritu re' chaka, chin che nakatamaj ronojel re andex nuya-pa re Dios chaka. 13 Y tak yoj nakabij✡ ronojel re' chique re hermanos re je'c'uan roma re Espíritu Santo, man ye'kacusaj-ta tzij re je'pitinak riq'uin runa'oj jun vinak Xa can ye'kacusaj ch'abal re je'pitinak riq'uin re Espíritu Santo, chin che ye'kabij re ye'ruc'ut reja' chakavach.
14 Re vinak manak re Espíritu Santo✡ chin re Dios quiq'uin, man niquic'ul-ta re enseñanzas re je'pitinak riq'uin re Espíritu Santo. Chiquivach reje' man jun nic'atzin-va✡ roma man nak'ax-ta pa quive'.✡ Roma xaxe re vinak re c'o re Espíritu Santo quiq'uin, xaxe pa quive' reje' nak'ax-va y quitaman che c'o rajkalen re enseñanzas re'. 15 Yoj re yoj-ec'uan✡ roma re Espíritu Santo yojtiquir nakabij re andex c'o quijkalen y re andex manak quijkalen. Y man jun xtibin chaka che man otz-ta re nakaban. 16 Ancha'l nubij chupan re ruch'abal re Dios re tz'iban can: Man jun vinak atamayon re andex nunojij re Ajaf Dios.✡ Y chuka' man jun vinak re nitiquir nibin cha re Dios re andex otz che nuban Quire' nubij re tz'iban can. Jac'a yoj re yoj-ec'uan roma re Espíritu Santo, c'o chic re runa'oj✡ re Jesucristo kaq'uin.
✡ 2:1 1 Co 1.17. ✡ 2:1 2 Co 11.6. ✡ 2:2 Ga 6.14; Fil 3.8. ✡ 2:3 Hch 18.1. ✡ 2:4 2 P 1.16. ✡ 2:5 2 Co 4.7. ✡ 2:7 Ro 16.25. ✡ 2:7 2 Ti 1.9. ✡ 2:8 Hch 13.27. ✡ 2:9 Is 64.4. ✡ 2:10 Mt 16.17; Lc 2.26; Ef 3.3, 5; 1 P 1.12; 1 Jn 2.27. ✡ 2:11 Jer 17.9. ✡ 2:11 Ro 11.33. ✡ 2:12 Ro 8.13. ✡ 2:13 2 P 1.16. ✡ 2:14 Jud 19. ✡ 2:14 Ro 8.5. ✡ 2:14 Mt 16.23. ✡ 2:15 Pr 28.5. ✡ 2:16 Job 15.8. ✡ 2:16 Sal 25.14.