10
1 Re ley re ruyi'on can re Dios cha re Moisés, mana-ta re' re utzil re camas otz re sujun roma re Dios. Roma re ley chin re Moisés xa rumuch'uch'il re utzil re rusujun re Dios. Y mare' re chicop re xe'suj cha re Dios ronojel juna', man xe'tiquir-ta xquiban chique re vinak che jumul xel re quimac tak reje' xe'jelon-apo riq'uin re Dios. 2 Xe-ta can xch'ojch'ojer re cánma coma re chicop re xe'quisuj, man-ta ye'quisuj chic jun bey, roma can-ta niquina' che man jun chic quimac chach re Dios. 3 Pero xa ronojel juna' ye'quisuj, y riq'uin re' ne'ka chiquic'o'x che re mac man elinak-ta-a quiq'uin.✡ 4 Roma re quiq'uiq'uel re toros y re achija' tak cabras man ye'tiquir-ta niquilisaj re quimac.✡
5 Mare' tak re Cristo xpa vova' chach re ruch'ulef, xubij cha re Dios:
Rat man chic najo-ta che ye'suj re chicop y re ofrendas chavach,✡
mare' tak xinatak-pa yen, chin che ja yen re ninsuj-vi'.
Y rat xaya' nu-cuerpo ancha'l chin re vinak.
6 Re chicop re ye'parox chavach can man chic yaqui'cot-ta riq'uin,
quire' chuka' re chicop re ye'suj chava roma re quimac re vinak.
7 Mare' ximbij: Ajaf Dios, yen ximpa chin nimban re najo' rat,
can ancha'l nubij chupan re ruch'abal re Dios re tz'iban can chuij chupan re vuj baton ruchi'.
Quire' xubij re Jesucristo.
8 Ancha'l xkabij-yan-ka, che re Cristo xubij cha re Dios: Rat can man chic najo-ta che ye'suj re chicop y re ofrendas chavach, can man chic yaqui'cot-ta riq'uin re chicop re ye'parox chavach. Y quire' chuka' re chicop re ye'suj chava roma re quimac re vinak. Quire' xubij re Jesucristo. Y re chicop re ye'suj cha re Dios can ja quire' nubij chupan re ley re yi'on cha re Moisés. 9 Y xubij chuka' re Jesucristo: Ajaf Dios, yen ximpa chin nimban re najo' rat. Y roma xpa re Jesucristo, mare' xq'uis re nabey trato. Y pa ruq'uixel re nabey trato, xc'ue' can re jun c'ac'a trato. 10 Re nrajo' re Dios ja che xcom✡ re Jesucristo cho cruz, xujach re ruc'aslen koma yoj chin che nich'ojch'ojer re kánma.✡ Y xa jun bey xuban quire'.
11 Re sacerdotes k'ij-k'ij ye'quisuj chicop cha re Dios,✡ roma re quimac re vinak. Pero re niquiban man nitiquir-ta nulisaj-a re quimac re vinak. 12 Jac'a re Jesucristo xa jun bey xusuj-ri' chin xcom, y jare' tak jumul xcuyutaj re kamac. Y c'are' xbetz'uye' pa rajquik'a' re Dios chila' chicaj.✡ 13 Y chila' c'o-va, ruyaben re k'ij chin ye'jach pa ruk'a'✡ conojel re ye'tzelan richin. 14 Y man chic xticom-ta, reja' xaxe jun bey xcom, y riq'uin re' xuban chaka che jumul manak kamac ndel chach re Dios. Quire' xuban chaka yoj re xkanimaj chin nich'ojch'ojer re kánma.✡ 15 Quire' nimbij yen y ja chuka' quire' nubij re Espíritu Santo chaka,✡ roma xubij:
16 Che can xtapon-va re k'ij tak xtimban jun c'ac'a trato quiq'uin re vinak.
Can xtinya' re nu-ley pa tak cánma,✡
y chuka' can xtintz'ibaj pa quijalom, nicha' re Ajaf.
17 Y xubij chuka':
Xtincuy re quimac y man xte'ka-ta chic chinuc'o'x re itzel tak quibanabal.
Quire' rubin re Dios y jare' nubij re Espíritu Santo.
18 Y mare' can nik'alajin che man jun chic ndoc-va che ye'kasuj chicop cha re Dios chin nicuyutaj re kamac. Re kamac xa xcuyutaj-yan.
19 Hermanos, re Jesús xcom y xbiyin ruq'uiq'uel katzij yoj, y mare' man nakaxibij-ta-ki' yojelon-apo riq'uin re Dios.✡ 20 Tak re Jesús xcom cho cruz, xujak jun c'ac'a bey chakavach, y re bey re' ja re bey chin c'aslen. Y tak reja' xcom, re utzulaj tziak re anchok cha tason-va rupan re rachoch re Dios xel ca'e' y riq'uin re' xjakataj ruchi' re lugar nibex Santísimo cha. Y re' xusekresaj chakavach che vocame c'o modo yojoc-apo riq'uin re Dios y man jun nik'ato kachin. 21 Y re Jesús jare' re Namalaj Sacerdote re c'o pa kave' yoj re yoj rajc'ual chic re Dios.✡ 22 Mare' yoj re kaniman chic man-ta riq'uin ca'e' kánma yojelon-apo riq'uin re Dios, yoj can-ta riq'uin ronojel kánma yojelon-apo riq'uin.✡ Yojelon-ta-apo riq'uin re Dios, riq'uin jun kánma ch'ajch'oj re manak chic etzelal ruc'uan, y can-ta ch'ajon chic re kac'aslen riq'uin re ch'ajch'oj ya'. 23 Y yoj re yojbin chique re vinak che kayaben re namalaj utzil re xtuya' re Dios pa kave', man c'a takaya' can re anchique kayaben. Y man c'a takayabej riq'uin ca'e' kánma. Roma ja re Dios re xbin che xtuya' re namalaj utzil pa kave', y reja' can xtuban-va✡ cumplir. 24 Y takacanoj andex rubanic nakaban cada jun chin nakatola-ki', chin nakatamaj yojovan más, y chuka' chin che más-ta nakarayij nakaban re otz tak cosas. 25 Roma jec'o re man niquijo-ta chic ye'bapon iviq'uin tak nimol-ivi' pa rube' re Dios. Jac'a yex man tiban quire'. Xa can nic'atzin che nimol-ivi',✡ chin nicukubala' ic'o'x chivach-ka yex mismo. Y jare' re más nic'atzin roma itaman che napon-yan re k'ij✡ tak xtipa chic jun bey re Ajaf.
Re runiman chic re Dios can c'ayef nubau cha vo xa nunim chic-ri' jun bey chupan re mac
26 Roma re vinak re je'atamayon chic re andex re' re katzij ch'abal y quic'ulun chic pa tak cánma, y man riq'uin re' reje' c'a ye'macun y can man niquiya-ta can rubanic re mac, can man jun chic c'a re xticom-ta pa qui-cuenta chin ye'rucol chupan re quimac.✡ 27 Xaxe chic c'a niquiyabej tak re Dios xtuya' re namalaj castigo pa quive', y re castigo re', ja chupan re k'ak' re anche' xque'beka-va✡ re ye'tzelan richin re Dios. 28 Ancha'l niban cha jun vinak tak c'o je ca'e' o je oxe' xe'tz'eto richin che xmacun y niquibij che re jun vinak re' man nunimaj-ta re ley chin re Moisés, can man nijoyovax-ta rach, xa can niquimisas-va.✡ 29 Y vo xa ja quire' niban chique re vinak re man niquiban-ta re nubij re ley chin re Moisés, c'alapa' chique re vinak re ye'k'ayisan re Ruc'ajol re Dios y niquiban che manak rajkalen re ruq'uiq'uel,✡ che man-ta xtika jun namalaj castigo pa quive', roma xa ja quic' re' re xch'ojersan re quic'aslen. Y ja chuka' re quic' re' re xbano che xc'achoj re c'ac'a trato re xuban re Dios kaq'uin yoj re yoj vinak. Y re vinak re' can niquik'ayisaj chuka' re Espíritu Santo✡ re niyi'o utzil pa kave'. 30 Y yoj kataman che re Ajaf rubin che pa ruk'a' reja' c'o-va re castigo,✡ y nuya' rajal chique re vinak re ye'macun. Y chuka' chupan re ruch'abal re Dios re tz'iban can, nubij: Re Ajaf xtuban juzgar pa quive' re je richin reja'. Quire' nubij re tz'iban can. 31 Takaxibij-ki'✡ chach re Dios. Roma vo xa yojka pa ruk'a' re c'aslic Dios, camas c'ayef re xtuban chaka.
32 Te'ka c'a chi'c'o'x tak c'a ba' tisekresas-va✡ re ic'aslen che'. Camas tijoj-pokonal xik'asaj re tiempo re'. Pero can xicoch'-va. 33 Jec'o chiva yex re xquicoch' ronojel re etzelal re xban y re xbex chique, y tak quire' xban chiva, can chiquivach re vinak. Jec'o chiva yex re xquitaj chuka' pokan rutzij re tijoj-pokonal re niquik'asaj re nic'aj chic. 34 Xijoyovaj quivach re vinak re jec'o pa cárcel, reje' jec'o pa cárcel rutzij rube' re Dios. Y tak xmoj ronojel cosas re c'o iviq'uin, xa xixqui'cot.✡ Roma itaman che chila' chicaj✡ c'o-va re ibiyomal, y re biyomal re' más otz que chach re biyomal c'o vova' chach re ruch'ulef y chuka' man jun xtilisan chivach. 35 Mare' can otz che ibanon confiar-ivi' riq'uin re Dios. Man c'a tiya' can. Roma can c'o-va jun namalaj rajal-ruq'uixel nuya' chiva. 36 Y can nic'atzin c'a che yixcoch'on,✡ y roma yixcoch'on, xa riq'uin re' can niban re nurayij re Dios y xtic'ul✡ chuka' re utzil re rusujun chiva. 37 Roma chupan re ruch'abal re Dios re tz'iban can, nubij:
Re Jun re bin che nipa, can xte'ka-va,✡
roma nakaj chic c'o-va che nipa.
38 Re vinak re choj chic quic'aslen, can xtic'ue' quic'aslen re man niq'uis-ta, roma quibanon confiar-qui' riq'uin✡ re Dios.
Pero vo xa xque'tzolaj chic jun bey re anche' je'elinak-va-pa, re Dios man xtiqui'cot-ta ránma quiq'uin.
Quire' nubij re Dios.
39 Jac'a yoj man yoj ancha'l-ta re ye'tzolaj chic jun bey re anche' je'elinak-va-pa, roma re quire' ye'bano, pa castigo ye'beka-va. Jac'a yoj, yoj junan quiq'uin re quiyi'on cánma cha re Dios chin ye'colotaj.
✡ 10:3 Lv 16.21; He 9.7. ✡ 10:4 Mi 6.6. ✡ 10:5 Sal 40.6. ✡ 10:10 Jn 19.34. ✡ 10:10 Zac 13.1; Jn 17.19; He 13.12. ✡ 10:11 Nm 28.3; He 7.27. ✡ 10:12 Col 3.1; He 1.3. ✡ 10:13 Sal 110.1; Hch 2.35; 1 Co 15.25; He 1.13. ✡ 10:14 He 10.1, 10. ✡ 10:15 2 P 1.21. ✡ 10:16 Jer 31.33. ✡ 10:19 Ro 5.2; He 4.16. ✡ 10:21 1 Ti 3.15. ✡ 10:22 Stg 1.6. ✡ 10:23 1 Co 1.9. ✡ 10:25 Hch 2.42. ✡ 10:25 Ro 13.11; 2 P 3.9. ✡ 10:26 Nm 15.30; 2 P 2.20. ✡ 10:27 Ez 36.5. ✡ 10:28 Dt 17.2, 6. ✡ 10:29 1 Co 11.29. ✡ 10:29 Mt 12.31. ✡ 10:30 Dt 32.35; Sal 94.1; Dt 32.26; Sal 50.4; 96.13. ✡ 10:31 Is 33.14; Lc 12.5; 21.11. ✡ 10:32 Ga 3.4. ✡ 10:34 Hch 5.41. ✡ 10:34 Mt 5.12. ✡ 10:36 Lc 21.19. ✡ 10:36 Col 3.24. ✡ 10:37 He 2.3, 4. ✡ 10:38 Ro 1.17.