2
Xojcolotaj chupan re kamac roma re Dios camas yojrajo'
1 Re Dios xuya' ic'aslen.✡ Y tak rubanon can, xa yix quiminak chupan re imac y chupan re itzel tak ibanabal. 2 Can man otz-ta re c'aslen xic'uaj. Re ic'aslen junan rubanic riq'uin re quic'aslen re nic'aj chic vinak, roma xitzekelbej re banabal chin re ruch'ulef.✡ Xitzekelbej re itzel, re cajaf re itzel tak espíritu re jec'o pa cak'ik'. Ja espíritu re' re nisamaj pa tak cánma re vinak re can man niquinimaj-ta rutzij re Dios. 3 Tak rubanon can, konojel yoj quire' chuka' xkaban. Xojc'uax roma re itzel tak karayibal. Xa can xe re etzelal re xe'kanojela' y xe'karayila',✡ jare' re xe'kaban. Can xkavayoj-va re castigo pa kave', roma yoj can pa kalaxic che man jun cosa otz xkaban,✡ can ancha'l re nic'aj chic vinak. 4 Jac'a re Dios camas xojrajo' y camas xujoyovaj kavach. 5 Xojrajo' tak c'a yoj quiminak chupan re kamac, y roma ruyi'on ruc'aslen re Jesucristo, quire' chuka' xuban kaq'uin yoj, xuya' kac'aslen. Xojcolotaj-pa chupan re kamac roma camas yojrajo'.✡ 6 Y roma re Dios xuc'asoj re Jesucristo chiquicojol re anama'i', quire' chuka' xuban kaq'uin yoj, xojruc'asoj. Y xuban chaka che xojtz'uye' chila' chicaj✡ riq'uin re Jesucristo. 7 Quire' xuban chaka roma nrajo' nuc'ut che camas yojrajo'. Y camas otz nuban kaq'uin yoj re kaniman re Jesucristo. Re Dios nrajo' nuc'ut chiquivach conojel chupan re tiempo pitinak che camas otz runa'oj y camas nijovan. 8 Tak xkanimaj✡ re Dios xojrucol roma camas yojrajo'. Roma yoj man yojtiquir-ta nakacol-ki' kayon, xa can xe c'a re Dios re nitiquir nicola kachin, y re xuban re Dios kaq'uin man xkalok'-ta. 9 Man xojsamaj-ta che xojcolotaj. Chin quire' man jun xtitiquir xtibin che yen xintiquir xincol-ka-vi' nayon. Can man jun xtitiquir xtibin quire'.✡ 10 Roma xaxe re Dios re niyi'o jun c'ac'a kac'aslen roma xkanimaj re Jesucristo.✡ Y jare' nuya' chin che nakac'uaj jun c'aslen otz, jare' re runojim-pa pa kave' che nakaban.
Yoj re kaniman re Jesucristo, junan chic kavach riq'uin re Dios, vo xa yoj israelitas o man yoj israelitas-ta
11 Y mare' yex re man yix israelitas-ta, man timistaj tak rubanon can, ja re itzel tak rayibal xc'uan ivichin, roma xbex chiva coma re nuvinak israelitas, che xa man yix ancha'l-ta reje' re can banon re circuncisión chique.✡ Y re circuncisión re' xa ja cha re qui-cuerpo niban-va y xa vinak re nibano chique. 12 Man timistaj che chupan re tiempo can re' tak c'amaje-na tinimaj re Jesucristo, yex man itaman-ta anchique re' re Cristo, xa c'ac'anaj✡ c'a yixc'o-va chin che yixoc-ta rutenemit re Dios. C'amaje-na toc ivichin yex re utzil re rusujun re Dios chupan re trato re xuban quiq'uin re kavinak yoj re yoj israelitas re xe'c'ue' ajuer can.✡ Man jun utzil iyaben re yixc'o chach re ruch'ulef, y manak chuka' Dios iviq'uin. 13 Tak rubanon can, c'ac'anaj c'a yixc'o-va cha re Dios. Jac'a vocame iniman chic re Jesucristo,✡ y mare' xixjelon-yan-apo riq'uin re Dios. Xixtiquir xixjelon-apo riq'uin, roma re Jesucristo koma konojel tak xcom y xbiyin ruq'uiq'uel cho cruz. 14 Y yoj re kaniman re Jesucristo, junan chic kavach riq'uin re Dios.✡ Reja' xuban chaka che xa jun xkaban iviq'uin yex re man yix israelitas-ta, roma xulisaj re etzelal re c'o chakacojol. 15 Quire' xuban tak xcom cho cruz.✡ Y xa roma re' xuban cha re ka-ley yoj re yoj israelitas che manak chic rajkalen. Quire' xuban cha ronojel re nubij re ka-ley. Y quire' xuban chin che yoj re yoj israelitas man jun chic kacojol iviq'uin yex re man yix israelitas-ta, xa junan chic kavach. Xojalataj-yan, roma kac'uan chic jun c'aslen c'ac'a✡ y ronojel re' roma jun chic kabanon riq'uin re Jesucristo. 16 Reja' xuban chaka che junan kavach xkaban yoj re yoj israelitas iviq'uin yex re man yix israelitas-ta. Roma tak xcom cho cruz xuban chaka che konojel junan kavach xkaban riq'uin re Dios. Roma re Jesucristo xcom mare' vocame manak chic etzelal chakacojol.✡
17 Tak xpa re Jesucristo vova' chach re ruch'ulef xubij chique re vinak re andex niquiban chin junan quivach riq'uin re Dios. Xubij chiva yex re man yix israelitas-ta re c'ac'anaj yixc'o-va cha re Dios,✡ y xubij chuka' chaka yoj re yoj israelitas re can nakaj yojc'o-va cha re Dios. 18 Re Jesucristo xcom cho cruz koma yoj, mare' konojel yojtiquir yojelon-apo riq'uin re Karta'✡ Dios, vo xa yoj israelitas o man yoj israelitas-ta.✡ Y ja re Espíritu Santo re nita'o kachin che junan kavach yojelon-apo riq'uin re Dios. 19 Mare' yex man yix ancha'l-ta chic re vinak naj que'po-va o yix ancha'l-ta re juley chic vinak,✡ man chic quire-ta. Xa can yix junan chic quiq'uin re je rutenemit chic re Dios y je rajc'ual chic chuka' reja'.✡ 20 Can yix junan riq'uin jun jay, y re jay re' c'o ru-cimiento chupan re ruch'abal re Dios re nitzijos coma re apóstoles, y coma chuka' re rusamajela' re Dios re xe'c'ue' ajuer can, re xbex profetas chique.✡ Y jac'a re Jesucristo re tz'amayon re jay re', can ancha'l nuban re aboj✡ re nicusas cha jun jay chin che man nitzak-ta. 21 Re Jesucristo nuban chaka che junan kavach konojel chin che yojcusas cha re jay re'. Y nuban cha re jay re' che ndoc jun utzulaj rachoch re Ajaf.✡ 22 Re Jesucristo can quire' chuka' nuban iviq'uin yex, roma iniman chic. Yixrucusaj✡ chuka' cha re rachoch re Dios, roma c'o chic re Espíritu Santo pa tak ivánma.
✡ 2:1 Jn 5.24. ✡ 2:2 Col 3.6; 1 Jn 5.19. ✡ 2:3 Tit 3.3. ✡ 2:3 Sal 51.5; Ga 5.16. ✡ 2:5 Ro 5.6, 8, 10. ✡ 2:6 Ef 1.3. ✡ 2:8 Jn 6.44; Ro 4.16. ✡ 2:9 Ro 3.20. ✡ 2:10 Ef 1.4. ✡ 2:11 Ro 2.28. ✡ 2:12 Ga 4.8; Col 1.21. ✡ 2:12 Ro 9.4, 8. ✡ 2:13 Ga 3.28. ✡ 2:14 Mi 5.5. ✡ 2:15 Col 1.22. ✡ 2:15 2 Co 5.17. ✡ 2:16 Ro 6.6. ✡ 2:17 Is 57.19; Zac 9.10. ✡ 2:18 Jn 14.6, 13; Ef 3.12. ✡ 2:18 1 Co 12.13. ✡ 2:19 Ef 2.12. ✡ 2:19 He 12.22, 23. ✡ 2:20 1 Co 12.28. ✡ 2:20 Sal 118.22; Mt 16.18. ✡ 2:21 1 Co 3.16. ✡ 2:22 1 P 2.5.