10
1 Hermanos, re nurayij re vánma y chuka' re ninc'utuj cha re Dios, ja-ta che re nuvinak israelitas ye'colotaj-ta✡ chach re quimac. 2 Yen ntaman che reje' can niquitaj quik'ij chin che niquitzekelbej re Dios,✡ pero man quitaman-ta re andex rubanic niquiban. 3 Man quitaman-ta re andex rubanic niquiban chin che man jun quimac ndel chach re Dios. Man quitaman-ta che ja re Dios re nibano chique re vinak che man jun quimac ndel.✡ Y mare' reje' can niquitaj quik'ij chin che niquiban re nubij re ley chin re Moisés y man niquinimaj-ta re Jesucristo re takom-pa roma re Dios. 4 Tak xtane' re ley ja tak xbeka re Jesucristo. Quire' xbanataj chin che xabanchique vinak re xtiniman richin re Jesucristo✡ man jun rumac ndel chach re Dios.
5 Re Moisés rutz'iban can re andex niquiban riq'uin re ley chin che man jun quimac ndel chach re Dios, y chin che re vinak man jun rumac ndel chach re Dios ja che nuban cumplir ronojel re nubij re ley, y vo xa quire' xtuban can xtuvel-va ruc'aslen re man niq'uis-ta.✡ Quire' nubij re rutz'iban can re Moisés. 6 Pero re rubanic chin che yoj man jun kamac ndel chach re Dios, tiene que nakanimaj re Jesucristo. Y chij re' quire' c'a nibex: Man tabij pan avánma: ¿Anchique c'a xtiba chila' chicaj chin xto'rc'ama-a re Cristo?✡ Man tabij quire' roma reja' xpa-yan chach re ruch'ulef. 7 Y man tabij chuka' quire': ¿Anchique-ta c'a xtapon quiq'uin re anama'i', re c'a anche' jec'o-va, chin xto'rc'ama-pa re Cristo? Man tabij quire' roma reja' xc'astaj-yan-a✡ chiquicojol re anama'i'. 8 Chupan re ruch'abal re Dios nubij: Re ch'abal xa nakaj c'o-va, xa pan avánma c'o-va, y can pan achi' chuka'✡ c'o-va. Quire' nubij chupan re ruch'abal re Dios. Y yoj ja ch'abal re' re nakatzijoj y re ch'abal re' nubij chaka che nic'atzin nakanimaj re Jesucristo. 9 Nubij, can nic'atzin che nabij che ja re Jesús jare' re Kajaf,✡ y nic'atzin chuka' che nanimaj riq'uin ronojel avánma che re Dios xuban cha re Jesús che xc'astaj-a chiquicojol re anama'i'. Vo xa quire' xtaban, can yacolotaj. 10 Y chin che yacolotaj y man jun amac ndel chach re Dios, can pan avánma rat nipo-va chin che nanimaj y chuka' nic'atzin che nabij che ja re Jesús jare' re Kajaf.
11 Y chupan re ruch'abal re Dios re tz'iban can, nubij: Conojel re vinak re xque'niman richin, man jun bey xtiquiya' quiq'uex,✡ roma re rusujun chique, can xtiquic'ul-va. Quire' nubij chupan re tz'iban can. 12 Re Dios can junan nuban chaka konojel, vo xa yoj israelitas o vo xa man yoj israelitas-ta. Re Ajaf, can Kajaf-va konojel y xabanchique vinak nic'utun✡ cha che nuto', can nuto-va, roma reja' camas otz runa'oj kaq'uin. 13 Ancha'l nubij chupan re ruch'abal re Dios re tz'iban can: Conojel c'a re xque'c'utun che ja re Ajaf re nita'o quichin,✡ can xque'colotaj-va. Quire' nubij chupan re tz'iban can. 14 Pero man jun vinak nitiquir nuc'utuj cha re Jesucristo che tucola' chach re rumac, vo xa man nunimaj-ta che ja reja' re nicola quichin conojel. Y chuka' man nitiquir-ta nunimaj, vo xa man ruc'axan-ta chij re anchique nicola quichin conojel. Y chuka' man nitiquir-ta nuc'axaj, tak xa man jun anchique nitzijon cha.✡ 15 Y chuka' man jun nitiquir nitzijon, tak xa man jun anchique takayon-a richin. Y chupan re ruch'abal re Dios re tz'iban can, nakatz'at che can nik'alajin che jec'o re je'takon, roma nubij: Camas jabal tak ye'bapon re ye'tzijon re utzulaj ch'abal chin re Dios re nibex evangelio cha,✡ y niquitzijoj andex rubanic tak re kánma otz nuna'. Quire' nubij chupan re tz'iban can.
16 Pero man conojel-ta ye'niman re utzulaj ch'abal chin re Dios re nibex evangelio cha. Ancha'l nubij re rutz'iban can re Isaías re rusamajel re Dios re xbex profeta cha: Ajaf, tak xkatzijoj re ach'abal chique re vinak,✡ man je q'uiy-ta re xe'niman. Quire' nubij re rutz'iban can re Isaías. 17 Y chin che nakanimaj, c'o che nakac'axaj-na re ch'abal. Y re ch'abal re c'o che nakac'axaj, ja re ruch'abal re Dios.
18 Y yen Pablo nimbij, che re vinak re' can quic'axan re ruch'abal re Dios. Roma chupan re tz'iban can, nubij:
Can che jun ruch'ulef entero je'aponak-va re ye'tzijon richin.✡
Xabanchique lugar jec'o-va vinak, chire' c'a nitzijos-va.
Quire' nubij chupan re tz'iban can.
19 Y yen nimbij che re kavinak israelitas quitaman re nubij re ruch'abal re Dios. Nabey takatz'eta' re nubij re Dios chupan jun chique re libros re je'rutz'iban can re Moisés:
Jec'o re man je nutenemit-ta y camanak na'oj quiq'uin chij re nuch'abal.
Y ja chique reje' re xtimban-va che xque'oc nutenemit, mare' yix israelitas itzel xtina' chique.✡
Quire' nubij chupan re tz'iban can.
20 Pero más k'alaj nubij re rutz'iban can re Isaías, roma re Dios quire' nubij:
Re vinak re man xinquicanoj-ta, can xinquivel-va.
Y can xinc'ut-vi' chiquivach, astapa' can man xquic'utuj-ta nutzijol.✡
Quire' nubij re tz'iban can.
21 Pero chiquij re kavinak israelitas re Dios nubij, che nojel tiempo ye'nvayoj chin che ye'pa-ta viq'uin,✡ pero xa jac'a reje' re can man yinquijo-ta y man niquinimaj-ta nutzij. Quire' nubij re tz'iban can.
✡ 10:1 Ro 9.2, 3. ✡ 10:2 Jn 16.2; Fil 3.6. ✡ 10:3 Ro 1.17; 3.22, 26; Fil 3.9. ✡ 10:4 Mt 5.17; Ga 3.24. ✡ 10:5 Lv 18.5; Lc 10.27. ✡ 10:6 Dt 30.12. ✡ 10:7 1 Co 15.3, 4. ✡ 10:8 Dt 30.14. ✡ 10:9 Mt 10.32; Lc 12.8. ✡ 10:11 Is 28.16; Jer 17.7. ✡ 10:12 Hch 10.36; 15.9; Ef 2.4, 7. ✡ 10:13 Jl 2.32; Hch 2.21. ✡ 10:14 Tit 1.3. ✡ 10:15 Is 52.7. ✡ 10:16 Jn 12.38; He 4.2. ✡ 10:18 Sal 19.4; Mt 24.14; 26.13; 28.19; Mr 6.15; Col 1.6, 23. ✡ 10:19 Dt 32.21; Tit 3.3. ✡ 10:20 Is 65.1. ✡ 10:21 Is 65.2.