Re ruca'n carta re xutz'ibaj can re apóstol San Juan
1
Re nabey tak tzij chin re carta re'
1 Yen Juan, re ec'uay✡ quichin re hermanos, nintz'ibaj-a re carta re' chava rat hermana re yatcha'on roma re Dios. Nintak-a ruxnokil-quivach re aval. Can katzij yixinjo'.✡ Y man xe-ta yen re yinjovan ivichin, xa can yixquijo' chuka' conojel re nic'aj chic re quitaman chic re katzij ch'abal. 2 Y roma c'o re katzij ch'abal pa tak kánma, mare' nakajo-ki'. Y re katzij ch'abal xtic'ue' kaq'uin chin nojel tiempo. 3 Y can-ta q'uiy utzil xtic'ul chiyixnojel riq'uin re Karta' Dios, y riq'uin chuka' re Ajaf Jesucristo re Ruc'ajol re Karta' Dios, y can-ta xtijoyovax ivach. Y chuka' re ivánma✡ can-ta otz nuna' roma iniman chic. Can xtic'ul-va ronojel re', roma ibanon confiar-ivi' riq'uin re katzij ch'abal y roma chuka' yixjovan.
Can nojel tiempo takatzekelbej re katzij ch'abal
4 Yen camas xinqui'cot pa vánma tak xe'nvel jun ca'e' chique re aval che can quitzekelben re katzij✡ ch'abal, can ancha'l nubij re Karta' Dios chaka chupan re ruch'abal. 5 Y vocame hermana, ninchalabej chava che tabana' re nubij re mandamiento chin re Dios, che can takajo-ki'. Y re mandamiento re' man c'ac'a-ta.✡ Xa can jare' re chalabem-pa chaka tak xkanimaj re Dios. 6 Y vo xa can ja re ye'rubij re Dios re ye'kaban, can nakajo-ki'.✡ Roma reja' nubij che can takajo-ki'. Y yex itaman che quire' nubij, roma xic'axaj-yan tak xinimaj re Dios.
7 Y can je q'uiy c'a re ye'k'olo quichin re vinak re ye'biyaj chach re ruch'ulef, re ye'bin che re Jesucristo tak xpa vova' chach re ruch'ulef, man xoc-ta ancha'l yoj re yoj vinak. Y re nibin quire' chij re Jesucristo,✡ jare' re nibex anticristo cha re nik'olo quichin re vinak. 8 Jac'a yex re jabal yixsamajenak-pa riq'uin re Dios, tichajij re ic'aslen, chin quire' can-ta tz'akat re rajal-ruq'uixel✡ xtic'ul roma re isamaj.
9 Jec'o vinak niquibij che c'o más na'oj quiq'uin chij re enseñanza chin re Jesucristo, y xa man quire-ta. Roma reje' pa ruq'uixel che ye'jelon-apo riq'uin re Jesucristo, xa ye'el-a riq'uin. Re ye'bin quire', manak re Dios quiq'uin. Jac'a yoj re man nakaya-ta can re enseñanza chin re Jesucristo, c'o re Karta' Dios y re Ruc'ajol kaq'uin. 10 Vo xa c'o jun xtapon chuchi-ivachoch y mana-ta re enseñanza✡ chin re Jesucristo ruc'uan-apo chiva, man tic'ul y man tic'utuj chuka' ruxnokil-rach. 11 Roma vo xa xtic'ul y xtic'utuj ruxnokil-rach, can xtikalej✡ chuka' yex re itzel tak banabal re ye'ruban re jun re'.
Ja ruq'uisibal tak ch'abal cha re carta re'
12 Y c'o q'uiy cosas ninjo' nimbij chiva.✡ Pero man ninjo-ta nintz'ibaj más chupan re carta re'. Roma yen can ninrayij che yinapon iviq'uin, y c'ajare' tak xtimbij chiva, chin quire' re kánma can-ta nuna'✡ che yojqui'cot.
13 Re je ral re avch'alal niquitak-a ruxnokil-avach. Re avch'alal re' can cha'on-va roma re Dios. Amén.
✡ 1:1 1 P 5.1. ✡ 1:1 2 Ts 2.13; 1 Jn 3.18. ✡ 1:3 1 Ti 1.2; Ap 1.4. ✡ 1:4 3 Jn 3. ✡ 1:5 1 Jn 2.7, 8. ✡ 1:6 Jn 14.15, 21; Ro 13.8; 1 Jn 2.24; 5.3. ✡ 1:7 1 Jn 2.22. ✡ 1:8 He 10.32, 35. ✡ 1:10 Ro 16.17; Ga 1.8, 9. ✡ 1:11 1 Ti 5.22. ✡ 1:12 3 Jn 13. ✡ 1:12 Jn 15.11.