4
1 Mare' yoj man jun bey nakabij-ta che man chic nakaban-ta re rusamaj re Dios, roma re samaj re' ja reja' re xyi'o chaka. Y xa roma reja' camas nujoyovaj kavach y camas yojrajo', mare' yojrucusan chupan re samaj✡ re'. 2 Yoj can man nakaban-ta ancha'l niquiban re nic'aj chic re niquibij che niquitzijoj re ruch'abal re Dios, y xa man katzij-ta. Yoj xa kayi'on chic can rubanic re banabal re man pa sakil-ta ye'ban-va y xa camas niyi'o q'uex. Man chic ye'kak'ol-ta re vinak, man nakajal-ta chuka' rubixic re ruch'abal re Dios✡ re nakabij chique re vinak. Yoj can ja-va re katzij ch'abal re nakatzijoj chiquivach re vinak, y re Dios can nutz'at che quire' nakaban. Y roma re quire' nakaban, can nuban chaka che xabanche' yojc'ul-va. 3 Pero jec'o re xa man nak'ax-ta pa quive'✡ re utzulaj ch'abal chin re Dios re nakatzijoj chique, pero re' xaxe chiquivach re vinak re ye'beka chupan re camic chin nojel tiempo. 4 Re nibano quire' chique re vinak re' ja re Satanás,✡ re aconak rujoval re ruch'ulef, can moy nuban chique chin che man nak'ax-ta pa quive'.✡ Quire' nuban chique re vinak re man quiniman-ta re Jesucristo, chin che man niquitz'at-ta re sakil chin re utzulaj ruch'abal re Dios, re nisekresan ruk'ij re Jesucristo. Y re Jesucristo can xusekresaj-va re Dios chakavach, roma reja' can Dios-va. 5 Y yoj ja re Jesucristo re nakatzijoj y mana-ta jun chaka yoj re nakatzijoj chiva. Can nakatzijoj che re Jesucristo jare' re Ajaf. Jac'a yoj xa yoj samajela' ivichin yex,✡ yoj quire' nakaban xaxe roma re Jesucristo. 6 Pa nabey re Dios xubij che tic'ue' re sakil,✡ y re sakil re' can xc'ue-va, roma tak rubanon can rion k'oko'm c'o, y ja mismo Dios re' re niyi'o re rusakil✡ pa tak kánma, chin che riq'uin re rusakil re ruyi'on pa tak kánma, re vinak niquitamaj che riq'uin re Jesucristo niquitz'at-va re ruk'ij re Dios.
Nojel tiempo kabanon confiar-ki' riq'uin re Jesucristo
7 Re sakil y re poder re ruyi'om-pa re Dios chaka, jun namalaj biyomal, pero re anche' kayacon-va-ka manak can-ta rajkalen. Xa can junan riq'uin jun lak re banon che barro,✡ chin che tik'alajin che re poder re c'o kaq'uin, riq'uin re Dios pitinak-va y xa man kaq'uin-ta yoj, roma re poder✡ re' can jun namalaj poder. 8 Roma yoj, nojel tiempo q'uiy cosas nakac'alvachij,✡ pero can yojtiquirnak che yojch'aconak y yojk'axnak chach. Can man nakavel-ta andex nakaban roma re ye'kac'alvachij, pero man satzanak-ta kac'o'x. 9 Xabanche' yojapon-va, re vinak man otz-ta yojquitz'at, pero re' xa ja re vinak, roma re Dios can c'o-va kaq'uin. Y c'o bey can yojka-va chuka' pa quik'a', pero man je'tiquirnak-ta chakij chin che yojquiquimisan-ta.✡ 10 Yoj can yojpa'al-va chach re camic rutzij re Jesucristo. Xabanche' yojbo-va, can nakac'alvachij-va ancha'l re xuc'alvachij re Jesucristo,✡ chin quire' chuka' yoj can nakac'ul kac'aslen ancha'l re ruc'aslen reja'. 11 Roma yoj re c'a yoj c'as, can nojel tiempo yojpa'al chach re camic✡ rutzij re Jesucristo. Chin quire' re ruc'aslen re Jesucristo nik'alajin-ta chuka' pa tak kac'aslen, astapa' yoj xa yoj vinak y re ka-cuerpo xa nicom. 12 Yoj can nakatz'etela' rach kacamic rutzij nakatzijoj re ruch'abal re Dios. Y mare' yex xivel-yan re ic'aslen.
13 Y roma kaniman re Dios, nakatzijoj re anchique kaniman. Nakaban ancha'l re tz'iban can chupan re ruch'abal re Dios tak nubij: Yen niniman re Dios, mare' ninya' rutzijol.✡ Quire' nubij re ruch'abal re Dios re tz'iban can. Y quire' chuka' yoj can kaniman y mare' nakatzijoj re anchique re kaniman. 14 Quire' nakaban roma kataman anchique xc'ason-a re ru-cuerpo re Ajaf Jesús chiquicojol re anama'i', y chuka' kataman che ja reja' re xtic'ason-a✡ re ka-cuerpo yoj. Roma yoj xa jun kabanon riq'uin re Ajaf Jesús. Y yoj nakac'uaj-a-ki' iviq'uin chin che xkojruc'uaj chila' chicaj.✡ 15 Y roma nakajo' che yex nivel re utzil re', xa mare' tak yoj kacoch'on tijoj-pokonal,✡ chin quire' can je q'uiy-ta re ye'c'ulu re utzil re nuya' re Dios y ye'colotaj-ta.✡ Y riq'uin re' camas-ta je q'uiy re ye'tioxin✡ cha re Dios y niquiya' ruk'ij.
16 Jare' re nibano chaka che man nakamalij-ta kac'o'x, chubanic re samaj✡ astapa' c'o tijoj-pokonal. Re ka-cuerpo yoj camas nuna', roma nojel k'ij re ye'k'ax, xa más niq'uis-ka ruchuk'a'. Jac'a re espíritu✡ kachin yoj, man quire-ta. Roma re espíritu re c'o kaq'uin yoj, man niq'uis-ta ruchuk'a', xa k'ij-k'ij nic'ue-a más ruchuk'a'. 17 Roma re ba' tijoj-pokonal✡ re nakak'asaj vova' chach re ruch'ulef man neyaloj-ta, y can otz che quire' nakak'asaj roma nuban chaka che nic'ue' kak'ij. Y re kak'ij re xtic'ue', más nem y man jun bey xtiq'uis.✡ 18 Yoj man binak-ta kánma chij re ye'katz'etela' chach re ruch'ulef, yoj binak kánma chij re cosas re man ye'tz'et-ta.✡ Roma re cosas re ye'katz'at, ronojel re' xa ye'q'uis. Jac'a re cosas re man ye'tz'et-ta, re' can nojel tiempo jec'o y man ye'q'uis-ta.
✡ 4:1 2 Co 3.6. ✡ 4:2 1 Ts 2.3. ✡ 4:3 Is 6.9. ✡ 4:4 Jn 12.31. ✡ 4:4 Is 6.10. ✡ 4:5 1 Co 9.19. ✡ 4:6 Sal 27.1; 1 P 2.9. ✡ 4:6 Jn 1.9; 8.12. ✡ 4:7 2 Co 5.1. ✡ 4:7 1 Co 2.5; Ef 1.19. ✡ 4:8 2 Co 7.5. ✡ 4:9 1 Co 4.12. ✡ 4:10 Ga 6.17. ✡ 4:11 Ro 8.36. ✡ 4:13 Sal 116.10. ✡ 4:14 Is 26.19; Jn 11.25, 26; 1 Co 6.14; 15.20; 1 Ts 4.14. ✡ 4:14 2 Co 5.1. ✡ 4:15 2 Co 1.6. ✡ 4:15 1 Co 3.21. ✡ 4:15 2 Co 1.11. ✡ 4:16 2 Co 4.1. ✡ 4:16 Ro 7.22. ✡ 4:17 Hch 20.23. ✡ 4:17 Sal 30.5; Is 54.8. ✡ 4:18 Ro 8.24; 2 Co 5.7.