3
Xaxe roma re Jesucristo tak jun vinak man jun rumac ndel chach re Dios
1 Hermanos, nimbij-a chuka' chiva che tiqui'cot✡ re ivánma riq'uin re Ajaf. Y chua yen man samaj-ta chin nincamaluj-a rubixic re ximbij-yan jun bey chiva, roma can nic'atzin chiva. 2 Can tibana' tichajij-ivi' chiquivach re vinak re niquiban ancha'l je tz'e',✡ vinak re niquibij che je rusamajela' re Dios y xa ja re itzel tak banabal re niquiban, reje' niquibij chin che nicolotaj jun vinak chach re mac, nic'atzin che niban re circuncisión✡ cha. 3 Pero yoj kataman che manak tuk'aj niban re circuncisión chaka chin yojcolotaj chach re kamac. Yoj man rutzij-ta re circuncisión y nic'aj chic cosas qui tak re' yojcolotaj chach re kamac. Yoj xa yojqui'cot roma xkanimaj-yan re Cristo Jesús. Y chuka' c'o chic re Espíritu Santo✡ pa tak kánma, re yojruto' chuyi'ic ruk'ij re Dios. Y mare' chach re Dios ja yoj re banon re katzij circuncisión chaka.✡ 4 Pero man roma-ta che c'o cosas otz kabanalon pa kac'aslen, mare' yojcolotaj chach re kamac, xe-ta xa ja quire' yen yincolotaj-ta chuka'. Roma re nuc'aslen yen más otz que chach re quic'aslen re nic'aj chic re ye'bin che ye'colotaj roma otz re quic'aslen. 5 Roma yen jun semana quinalax-va tak xban re circuncisión chua. Yen chuka' yin israelita rey-rumam can re Benjamín. Yen y re nte-nata' yoj hebreos roma yoj rey-rumam can re Abraham. Xinoc jun fariseo,✡ y re ndoc fariseo jare' re más nutaj ruk'ij nuban re nubij re ley chin re Moisés. 6 Can riq'uin ronojel vánma xintzekelbej re niquinimaj re nuvinak israelitas, roma can riq'uin ronojel itzel nuna'oj ximban chique re quiniman re Jesucristo che xquitaj pokan,✡ roma xinojij che quire' nrajo' re Dios che nimban. Xinojij che choj re nuc'aslen, roma can xintaj nuk'ij xe'mban re nubij re ley chin re Moisés. 7 Roma chinoch yen camas rajkalen re quire' nimban. Pero xapon re k'ij tak xk'ax pa nue' che riq'uin re quire' nimban, man yintiquir-ta yincolotaj chach re numac y mare' xinya' can, chin xinimaj re Cristo Jesús. 8 Ronojel re xe'mban y re xe'nimaj xe'nya' can, roma man ximban-ta chic confiar-vi' quiq'uin. Xa can man jun chic c'a quijkalen chinoch yen, roma xintamaj rach re Vajaf Cristo Jesús.✡ Roma re Cristo Jesús xinya' can ronojel. Xe'ntorij can ancha'l niban cha re k'ayis. Quire' ximban roma ninjo' che re Jesucristo can ndoc-va vichin. 9 Quire' ximban roma can ninjo' che jun nimban riq'uin reja'. Ninjo' che manak-ta numac ndel chach re Dios. Man nimban-ta chic confiar-vi' riq'uin re ley chin re Moisés. Ntaman che man yintiquir-ta nimban cumplir ronojel re nubij chupan re ley re'. Vocame xinimaj re Jesucristo, y mare' re Dios xuban chua che man jun numac✡ ndel chach reja'. Y quire' nuban chique conojel re ye'niman re Cristo Jesús. 10 Can ninjo-va nintamaj jabal rach re Jesucristo y nisamaj-ta re ru-poder re Dios pa nuc'aslen yen, can ancha'l re poder tak xuc'asoj re Jesucristo chiquicojol re anama'i'. Ninjo' nintaj pokan rutzij re Dios, can ancha'l re tijoj-pokonal xuk'asaj re Jesucristo.✡ Ninjo' ninc'ut che yen can ancha'l xa xincom riq'uin re Jesucristo cho cruz. Y jare' ninjo' nimban. 11 Can nintaj nuk'ij, roma tak xquincom ninjo' yinc'astaj-a✡ chiquicojol re anama'i' y yine'c'ue' chila' chicaj riq'uin re Dios.
12 Yen man nimbij-ta che can vilon chic ronojel re c'o riq'uin re Jesucristo. Man nimbij-ta chuka' che can-ta tz'akat chic re nuc'aslen. Xa c'aja nintaj nuk'ij✡ chin ye'oc vichin ronojel re jec'o riq'uin re Cristo Jesús, jare' re xrajo' chua tak yen xinoc richin reja'.✡ 13 Hermanos, man nimbij-ta che je vichin chic ronojel re jec'o riq'uin re Jesucristo, pero nintaj nuk'ij chij ronojel re'.✡ Xaxe chic re' ninojij y man nic'atzin-ta chic ninataj re xe'k'ax-yan. 14 Can nintaj-apo nuk'ij chij re jec'o-apo chinoch, roma ninjo' che can ndoc vichin re utzulaj premio.✡ Re Dios xinrayoj chin yimba chila' chicaj,✡ y ninc'ul re utzulaj premio, roma xa jun nbanon riq'uin re Cristo Jesús.
15 Ronojel re ximbij chiva, quire-ta re nakanojij konojel re kabanon chic confiar-ki'✡ riq'uin re Dios. Pero tak c'o andex re man pa rubiyal-ta nakanojij, re Dios xtusekresaj chakavach.✡ 16 Pero ja-ta ronojel re kataman chic che nika chach re Dios, jare' re takabana'. Y can junan-ta re bey re nakac'uaj konojel.
17 Hermanos, tibana'✡ re ancha'l nitz'at viq'uin yen, y tibana' re nitz'at quiq'uin re nic'aj chic, re can niquiban chuka' re ancha'l nimban yen y re je vichibil. 18 Roma je q'uiy re ye'tzelan✡ chin re Jesucristo y man niquinimaj-ta che xaxe roma reja' xcom cho cruz c'o modo yojcolotaj chach re kamac. Jare' re je'mbin-a chiva q'uiy bey, y vocame can riq'uin ok'ej ye'nataj chic-a chiva. 19 Y pa ruq'uisibal, reje' pa k'ak'✡ c'a xque'beka-va, roma chuka' xaxe re andex niquitaj, xaxe re' re camas niquinojij. Camas itzel re quic'aslen quic'uan y man ye'q'uex-ta. Chiquivach reje' camas otz re niquiban. Can binak✡ cánma chij re andex chin re ruch'ulef. 20 Jac'a yoj can yoj richin chic chila' chicaj.✡ Y chila' c'o-va re Ajaf Jesucristo re xticola kachin jumul chach re mac, y xaxe chic kayaben re k'ij tak xtipa✡ chakac'amic. 21 Re ka-cuerpo re kac'uan vocame c'ayef rubanon, pero reja' xtujal-a✡ y xtuya' chic jun ka-cuerpo c'ac'a y xkojoc ancha'l reja' re camas ruk'ij. Quire' xtuban kaq'uin roma camas nem re poder✡ c'o riq'uin, y ja poder re' re nucusaj che pa ruk'a' reja' nic'ue-va ronojel.
✡ 3:1 Fil 4.4; 1 Ts 5.16. ✡ 3:2 Is 56.10, 11. ✡ 3:2 Ro 2.28; Ga 5.2. ✡ 3:3 Ro 7.6; Ef 6.18. ✡ 3:3 Dt 10.16; Jer 4.4. ✡ 3:5 Hch 23.6. ✡ 3:6 Hch 8.3; Ga 1.13. ✡ 3:8 Jn 17.3. ✡ 3:9 Ro 1.17; 10.3; Ga 2.16. ✡ 3:10 Mt 20.23; 1 P 4.13. ✡ 3:11 Lc 20.35; Hch 26.7. ✡ 3:12 1 Ti 6.12. ✡ 3:12 He 12.23. ✡ 3:13 Fil 2.12. ✡ 3:14 2 Ti 4.7, 8; He 12.1. ✡ 3:14 He 3.1. ✡ 3:15 Ga 5.10. ✡ 3:15 1 Co 2.6; 14.20. ✡ 3:17 Sal 37.37. ✡ 3:18 Fil 1.15, 16. ✡ 3:19 2 Co 11.15. ✡ 3:19 Ro 8.5. ✡ 3:20 Col 3.1, 3. ✡ 3:20 1 Co 1.7; 1 Ts 1.10; 2 Ti 4.8; Tit 2.13. ✡ 3:21 Sal 17.15; Mt 17.2; 1 Co 15.43; Col 3.4; 1 Jn 3.2. ✡ 3:21 Mt 28.10.