Re rox carta re xutz'ibaj can re apóstol San Juan
1
Re nabey tak tzij chin re carta re'
1 Yen Juan, re ec'uay quichin re hermanos, nintz'ibaj-a re carta re' chava rat hermano Gayo.✡ Roma ataman che katzij che yen can yatinjo-va.
2 Hermano camas yatinjo', re nu-oración yen cha re Dios ja-ta che rat otz-ta yatbinak riq'uin ronojel, y manak-ta yabil chupan re ac'aslen. C'o-ta jun ac'aslen otz. Can-ta ancha'l yatbinak riq'uin re ac'aslen ac'uan chach re Dios. 3 Y jare' re nibano chua che camas yinqui'cot pa vánma,✡ roma jec'o hermanos re xe'tzijon can chua che can katzij animan re ruch'abal re Dios, y can otz re c'aslen ac'uan. 4 Y ronojel bey tak ninc'axaj che re hermanos re can je ancha'l vajc'ual,✡ can katzij quiniman re ruch'abal re Dios, camas yinqui'cot pa vánma. Roma can man jun chic re nibano-ta cha re vánma che más-ta niqui'cot.
Re hermano Gayo ye'ruto' re ruvinak
5 Hermano Gayo, riq'uin re utzil re yatajin chubanic, can nac'ut che can abanon confiar-avi' riq'uin re Dios. Rat can atz'amon quito'ic re hermanos re jec'o pan atenemit, y quire' chuka' naban quiq'uin re hermanos✡ re ye'pa naj. 6 Y reje' can xquitzijoj chique re hermanos tak quimalon-qui'. Xquitzijoj che re avánma camas nijovan. Mare' yen ninc'utuj utzil chava che ronojel bey tak ye'k'ax aviq'uin, taya-a re nic'atzin chique. Roma can niquiban re rusamaj re Dios. 7 Reje' ye'biyaj chin niquitzijoj re ruch'abal re Jesucristo chique re vinak re c'amaje-na tiquinimaj, y reje' man chique-ta re vinak re' niquic'utuj-va✡ che que'quito' riq'uin vay o riq'uin mero. 8 Mare' nic'atzin che ja yoj re yojta'o quichin riq'uin mero o riq'uin vay, riq'uin re' yoj chuka' nakaban re rusamaj re Dios, roma ye'kato-a tak je'binak chutzijosic re katzij ch'abal.
Re ye'ruban re Diótrefes man otz-ta
9 Yen xintak-yan-a jun carta chique re hermanos re niquimol-qui' pa rube' re Dios chire' pan atenemit. Pero re Diótrefes man xunimaj-ta re ximbij, roma reja' can nuna' che camas ruk'ij y nika chach che rion reja' nic'uan quichin re hermanos. 10 Mare' vo xa xquinapon iviq'uin, xtimbij chiquivach re hermanos re nuban reja', q'uiy cosas ye'rubila' chakij y xa man je katzij-ta.✡ Y man xe-ta re' re ye'ruban. Chuka' man ye'ruc'ul-ta re hermanos re ye'k'ax riq'uin. Y man nuya-ta chuka' k'ij chique re nic'aj chic hermanos che ye'quic'ul-ta re ye'bapon quiq'uin. Y vo xa man niquinimaj-ta rutzij, ye'rulisaj-a chiquicojol re hermanos.
Re ruc'aslen re hermano Demetrio camas otz
11 Hermano re camas yatinjo', nimbij chava: Man tatzekelbej re man otz-ta. Xa ja re otz✡ jare' re tatzekelbej. Roma re nibano re otz, can c'o chic-apo riq'uin re Dios.✡ Jac'a re nibano re man otz-ta, man rutaman-ta rach re Dios.
12 Conojel ye'bin che re ruc'aslen re hermano Demetrio, camas otz.✡ Y ja chuka' nakabij yoj. Y yex itaman che yoj man nakatz'uc-ta tzij.✡ Reja' can katzij rutzekelben re ruch'abal re Dios.
Ja ruq'uisibal tak ch'abal cha re carta re'
13 C'o q'uiy cosas ninjo' nimbij chava. Pero man ninjo-ta nintz'ibaj más chupan re carta re'.✡ 14 Roma yen ninjo' yinapon-yan aviq'uin✡ y c'ajare' tak xkojch'o chij re'.
15 Y re avánma can-ta otz nuna' roma animan chic re Jesucristo. Re hermanos jec'o vova' niquitak-a ruxnokil-avach. Y rat tabana' utzil taya' ruxnokil-quivach che ja'jun che ja'jun re hermanos re jec'o chire'.
✡ 1:1 Hch 19.29; 20.4; Ro 16.23; 1 Co 1.14. ✡ 1:3 2 Jn 4. ✡ 1:4 1 Co 4.15; Flm 10. ✡ 1:5 Ga 6.10. ✡ 1:7 1 Co 9.14, 15. ✡ 1:10 1 Ti 5.13. ✡ 1:11 Sal 37.27; Is 1.16, 17; 1 Co 4.16; 11.1; 1 Jn 2.24. ✡ 1:11 1 Jn 3.6. ✡ 1:12 1 Ti 3.7. ✡ 1:12 Jn 21.24. ✡ 1:13 2 Jn 12. ✡ 1:14 2 Jn 12.