Re nabey carta re xutz'ibaj can re apóstol San Pedro
1
Re Pedro xutz'ibaj-a jun carta chique re quiniman re Dios re quiquiran-qui' chach re ruch'ulef
1 Yen Pedro, ru-apóstol re Jesucristo, nintz'ibaj-a re carta re' chiva yex re man yixc'o-ta pan itenemit, xa ja re pa tak tenemit re jec'o pa ru-cuenta re Ponto, re jec'o pa ru-cuenta re Galacia, re jec'o pa ru-cuenta re Capadocia, re jec'o pa ru-cuenta re Asia✡ y re jec'o pa ru-cuenta re Bitinia. 2 Re Karta' Dios xixrucha'✡ yex, roma can quire-va runojim-pa chivij. Y can ja re Espíritu Santo re nibano chiva che nic'uaj jun utzulaj c'aslen, y chin quire' ninimaj rutzij re Jesucristo, y riq'uin re' chuka' nich'ojch'ojer re ic'aslen. Roma ja re ruq'uiq'uel re Jesucristo re xbiyin cho cruz tak xcom,✡ jare' re nich'ajo-a re imac. Y can-ta q'uiy utzil xtic'ul chiyixnojel riq'uin re Dios. Y chuka' re ivánma can-ta otz nuna' roma iniman chic reja'.
Re c'ac'a kac'aslen nuban chaka che c'o ka-esperanza
3 Takaya' ruk'ij re Dios re Rutota' re Kajaf Jesucristo. Reja' camas xujoyovaj kavach, mare' tak xutak-pa re Jesucristo chin che xcom y xc'astaj-pa✡ chiquicojol re anama'i', chin che xuya' jun c'ac'a kac'aslen. Y re c'ac'a kac'aslen✡ re' nuban chaka che can c'o ka-esperanza, 4 che c'o ka-herencia chila' chicaj. Y re' ja re Dios re xtiyi'o chaka. Y re xtuya' re Dios chaka chila' chicaj man xtik'ay-ta,✡ y man xtuban-ta ancha'l nuban re cotz'e'j, roma re cotz'ej xa nichakij-ka. Y re herencia re' kachin yoj y yacon chila' chicaj. 5 Y roma kabanon confiar-ki' riq'uin re Dios, mare' tak reja' can yojruchajij✡ riq'uin re ru-poder. Chin quire' yojcolotaj jumul chach re mac chupan re k'ij tak xtipa chic re Jesucristo.
6 Y jare' re nibano cha re ivánma✡ che niqui'cot, astapa' c'o tiempo nik'asaj q'uiy rach tijoj-pokonal, roma yixtojtobex. 7 Y re' can nic'atzin-va, chin quire' nik'alajin vo xa can katzij che ibanon confiar-ivi' riq'uin re Dios. Nic'atzin che yixtojtobex,✡ ancha'l niban cha k'anapuak,✡ nik'asas pa k'ak' chin quire' nitz'et vo xa otz o man otz-ta. Y yex yixtojtobex chupan re tijoj-pokonal, chin che nik'alajin vo xa can katzij che ibanon confiar-ivi' riq'uin re Dios. Re naban confiar-avi' riq'uin re Dios más rajkalen que chach re k'anapuak, re xa niq'uis. Y tak yex xixtojtobex-yan y xicoch' ronojel, xtibex chiva che jabal re xiban. Y re Jesucristo xtuya' c'a ik'ij, tak reja' xte'c'ulum-pa chicaj.
8 Y astapa' man jun bey itz'eton✡ re Jesucristo, pero can nijo-va, y chuka' ibanon confiar-ivi' riq'uin. Y mare' camas yixqui'cot y man nivel-ta andex rubixic niban. 9 Y yex chuka' camas yixqui'cot y man nivel-ta andex rubixic niban, roma itaman che xquixcolotaj jumul chach re mac, roma ibanon confiar-ivi' riq'uin re Jesucristo.
10 Re rusamajela' re Dios re xe'c'ue' ajuer can, re xbex profetas chique, camas xquijo' che xquitamaj-ta más chij re andex nuban re Dios che re vinak ye'colotaj chach re quimac. Y can xquitaj quik'ij chin niquitamaj. Y ja reje' re xe'bin can chij re utzil re nuban re Dios kaq'uin y xtuya' chaka yoj re yojc'o chupan re tiempo re'.✡ 11 Camas xquijo' xquitamaj-ta más chij re xubij-yan re Espíritu Santo chique.✡ Roma re Espíritu Santo re c'o pa tak cánma xubij chique che re Cristo can xtuk'asaj tijoj-pokonal,✡ y tak ruk'asan chic re tijoj-pokonal, xtic'ue' ruk'ij. Pero man xk'alajin-ta anchique tiempo y anchique vinak re', y reje' jare' re camas xquijo' che xquitamaj-ta. 12 Pero xsekresas chiquivach re achi'a' re' che ronojel re niquibij che xtibanataj riq'uin re Cristo, mana-ta chupan re qui-tiempo reje'.✡ Xa c'aja chupan re ka-tiempo yoj. Y re utzulaj ch'abal chin re Dios re nibex evangelio cha, tzijon chiva yex coma re hermanos re je'ta'on roma re Espíritu Santo re takom-pa chila' chicaj. Y hasta re ángeles camas niquijo' niquitamaj más chij re tzijon chiva yex.
Re Dios yojrayoj chin che nakac'uaj-ta jun c'aslen ch'ajch'oj
13 Mare' yex tina' y tinojij otz re andex niban. Y can riq'uin chuka' ronojel ivánma tiyabej re utzil re xtijach chiva tak xte'c'ulum-pa re Jesucristo.✡ 14 Can tic'utu' che yix rajc'ual chic re Dios y tinimaj rutzij. Man tiban re nirayij yex,✡ can ancha'l xiban tak man jun itaman chij re Jesucristo. 15 Pa ruq'uixel che quire' niban, xa tic'uaj jun lok'olaj c'aslen,✡ roma re Dios re xvayon ivichin can jun lok'olaj Dios. 16 Can tibana' ancha'l nubij re ruch'abal re Dios re tz'iban can: Tic'uaj jun lok'olaj c'aslen✡ roma re nuc'aslen yen can lok'olaj-va, nicha' re Dios. Quire' nubij re tz'iban can.
17 Y re Dios man nutz'at-ta nabey andex titzu'un✡ jun vinak chin quire' nuban juzgar. Roma vo xa otz rubanabal, reja' manak castigo xtuya' cha. Y vo xa jun re xa man otz-ta rubanabal, reja' can xtuya' re castigo cha. Mare', re c'a yixc'o chach re ruch'ulef, tixibila-ivi', chin quire' man quixmacun. Roma re Dios re nibij Karta' cha, reja' can rutaman re ninojij pa tak ivánma. 18 Y yex chuka' jabal itaman che re xquibanala' re ivinak xe'c'ue' ajuer can, man jun rajkalen. Y ja chach re itzel tak quibanabal reje'✡ xixcolotaj-va-pa yex. Y tak xixcol-pa chach re itzel tak banabal re', man xixcol-ta-pa riq'uin jun cosa re xa niq'uis ancha'l re k'anapuak o sakapuak. 19 Xa ja riq'uin re lok'olaj ruq'uiq'uel re Jesucristo xixcol-va-pa.✡ Y reja' can ancha'l re ovejas re ye'suj cha re Dios.✡ Ovejas re man jun yabil ndoc chique y jabal je ch'ajch'oj, y can quire' re Jesucristo. 20 Y ajuer can tak c'amaje-na tic'ue' re ruch'ulef, re Dios can runojin-va-pa che nutak-pa re Jesucristo.✡ Pero re' xa c'a ba-oc tiempo tibanataj-va. Re Jesucristo xpa chach re ruch'ulef✡ chin che xuc'am-pa re utzil chaka. 21 Mare', vo xa iniman re Jesucristo, can iniman chuka' re Dios. Roma ja re Dios re xbano cha re Jesucristo che xc'astaj-pa chiquicojol re anama'i', y ja chuka' reja' re xbano che c'o ruk'ij re Jesucristo.✡ Quire' xuban roma xrajo' che can niban confiar-ivi' riq'uin y niyabej re utzil re xtuya' pan ive'.
22 Y tak xinimaj re nubij re katzij ch'abal, can ja re Espíritu Santo xsamaj pa tak ivánma. Y riq'uin re', re ivánma xch'ojch'ojer.✡ Y re' nuban chiva che ye'ijo'✡ conojel re hermanos, y que'ijo', pero man riq'uin-ta ca'e' ipalaj. Xa can tijo-ivi' riq'uin jun ivánma ch'ajch'oj. 23 Roma yex c'o jun ic'aslen✡ c'ac'a. Y re c'aslen re' mana-ta re c'aslen re xic'ul tak xixalax, roma re c'aslen re' xa niq'uis. Re c'ac'a ic'aslen re' jare' re xic'ul tak xinimaj re ruch'abal re Dios. Ch'abal re can chin nojel tiempo nic'ue', y nuya' c'aslen. 24 Y chupan re ruch'abal re Dios re tz'iban can, nubij:
Re c'aslen re xkac'ul tak xojalax chach re ruch'ulef, xa ancha'l re k'ayis.
Roma re k'ayis nichakij-ka y niq'uis-ka.
Y re ruk'ij jun vinak, xa ancha'l ruse'j jun k'ayis.✡
Roma re ruse'j jun k'ayis xa nitzak-a.
25 Pero re ruch'abal re Ajaf Dios man jun bey xtiq'uis, xa chin nojel tiempo.✡
Y jare' re utzulaj ch'abal re xtzijos chiva yex, re nibex evangelio cha.
✡ 1:1 Hch 2.9. ✡ 1:2 Ro 8.29; 2 Ts 2.13. ✡ 1:2 He 12.24. ✡ 1:3 Stg 1.18. ✡ 1:3 1 Ts 4.14. ✡ 1:4 Mt 6.20. ✡ 1:5 Jn 10.28. ✡ 1:6 Mt 5.12; Ro 12.12. ✡ 1:7 Sal 66.10. ✡ 1:7 Is 48.10. ✡ 1:8 Jn 20.29; 2 Co 5.7; 1 Jn 4.20. ✡ 1:10 Gn 49.10; Dn 2.44; Hag 2.7; Zac 6.12. ✡ 1:11 Ro 8.9; Ga 4.6. ✡ 1:11 Sal 22.6; Is 53.3; Dn 9.26. ✡ 1:12 Dn 12.9; He 11.39. ✡ 1:13 Lc 17.30. ✡ 1:14 1 P 4.2-4. ✡ 1:15 2 Co 7.1; 1 Ts 4.7; 2 P 3.11. ✡ 1:16 Lv 11.44. ✡ 1:17 Stg 2.1. ✡ 1:18 Ez 20.18; 1 P 4.3. ✡ 1:19 Ap 5.9. ✡ 1:19 Jn 1.29. ✡ 1:20 2 Ti 1.9; Tit 1.2, 3; Ap 13.8. ✡ 1:20 Ga 4.4. ✡ 1:21 Fil 2.9. ✡ 1:22 Hch 15.9; Stg 4.8. ✡ 1:22 He 13.1; 1 P 3.8. ✡ 1:23 Jn 1.13; 3.5; Stg 1.18; 1 Jn 3.9. ✡ 1:24 Is 40.6, 8; Stg 1.11. ✡ 1:25 Is 40.8.