5
1 Y conojel re ye'oc namalaj tak sacerdotes, chiquicojol re achi'a' ye'cha-va. Re quisamaj reje' ja re ye'ch'o riq'uin re Dios pa qui-cuenta re vinak. Ye'quisuj chicop je'quimisan cha re Dios✡ re niquiya' re vinak roma re quimac. Y chuka' niquiya' re ofrenda cha re Dios re niquiya' re vinak. 2 Re namalaj tak sacerdotes re' xa je vinak, y mare' quitaman niquijoyovaj✡ quivach re vinak re man quitaman-ta andex nika chach re Dios chin niquiban y je'satzanak riq'uin re quina'oj, 3 y re namalaj tak sacerdotes xa je vinak, mare' re chicop re ye'quisuj cha re Dios, man xe-ta roma re quimac re vinak, xa can roma chuka' re quimac reje'.✡
4 Man jun vinak rion-ta xtibano-ka che ndoc namalaj sacerdote y nic'ue-ta-ka ruk'ij, roma jun vinak re ndoc namalaj sacerdote can ja re Dios re nicha'o richin,✡ ancha'l xban cha re Aarón, reja' ja re Dios xcha'o richin. 5-6 Quire' chuka' re Jesucristo, man runa'oj-ta reja' xucusaj chin che xoc Namalaj Sacerdote y xc'ue-ta-ka ruk'ij,✡ xa c'aja-na re Dios xcha'o richin. Roma re Dios xubij cha:
Ja rat re Sacerdote✡ chin nojel tiempo,
can ancha'l re ache rubini'an Melquisedec re xc'ue' ajuer can.
Y re Dios xubij chuka' cha re Jesucristo:
Ja rat re yat Nuc'ajol.✡
Mare' ninya' ac'aslen.
7 Y jun k'ij, tak re Jesucristo c'a c'o vova' chach re ruch'ulef y tak xapon chach re tijoj-pokonal, xuban orar✡ y xuc'utuj cha re Dios che tuto'. Roma can rutaman che re Dios nitiquir nuto' chin nuk'asaj re camic. Y can cof xch'o tak xuban orar, y chuka' xok'. Y re Dios can xuc'axaj-va re xubij re Jesucristo cha, roma re Jesucristo can ruyi'on-va ruk'ij re Dios re Rutota'. 8 Y astapa' re Jesucristo can Ruc'ajol-va re Dios, man xupokonaj-ta xuk'asaj tijoj-pokonal, y riq'uin re' xk'alajin che can nunimaj-va✡ rutzij re Dios. 9 Y roma can nunimaj-va rutzij re Dios, reja' can nitiquir-va yojrucol chach re mac✡ y can xkojrucol chin nojel tiempo vo xa yoj nakanimaj rutzij. 10 Re Dios can xuban-va cha che xoc Namalaj Sacerdote,✡ can ancha'l re Melquisedec re xc'ue' ajuer can.
Man takaya' can re Jesucristo
11 Nakajo' nakabij más chiva chij re rusamaj re Jesucristo re Namalaj Sacerdote ancha'l re Melquisedec, pero can c'ayef nuban chakavach, roma yex xa man yixq'uiynak-ta chupan re ruch'abal re Dios y man nak'ax-ta pan ive'.✡ 12 Y can-ta ruc'amon che ja-ta chic yex re yixtijon quichin re nic'aj chic vinak riq'uin re ruch'abal re Dios, roma q'uiy-yan tiempo titzijos-va chiva. Pero yex xa c'a itijoxic nijo' chupan re ruch'abal re Dios. Xa c'a nic'atzin che yixtijox chic jun bey, cha re enseñanza re xitamaj jun bey can✡ chij re ruch'abal re Dios tak xinimaj. C'a yix ancha'l jun ac'ual✡ re c'aja nalax re xaxe tz'umaj nutaj, roma c'amaje-na nitiquir nutaj vay. 13 Jun ac'ual re c'a nitz'uman, c'amaje-na nak'ax pa rue' re nubij re ruch'abal re Dios.✡ Man rutaman-ta andex re choj y andex re man choj-ta.✡ Mare' nimbij chiva che yex yix ancha'l jun ac'ual. 14 Jac'a re nak'ax chic otz pa quive' re ruch'abal re Dios, can je ancha'l re vinak re can ye'tiquir chic niquitaj vay. Reje' xquitijoj-yan-qui' chin xquitamaj re otz y re man otz-ta.✡
✡ 5:1 He 8.3, 4. ✡ 5:2 He 2.18; 4.15. ✡ 5:3 Lv 4.3. ✡ 5:4 Ex 28.1; 1 S 13.9. ✡ 5:5-6 Jn 8.54. ✡ 5:5-6 Sal 110.4. ✡ 5:5-6 Sal 2.7; Hch 13.33. ✡ 5:7 Sal 22.1; Mt 26.53; Jn 17.1. ✡ 5:8 Fil 2.8. ✡ 5:9 He 2.10. ✡ 5:10 He 6.20. ✡ 5:11 2 P 3.16. ✡ 5:12 He 6.1. ✡ 5:12 Ga 4.3. ✡ 5:13 1 Co 14.20. ✡ 5:13 Ef 4.13. ✡ 5:14 1 Co 2.14, 15.