8
Re Pablo nich'o chij re ti'ij re sujun chic chiquivach re imágenes re xa vinak je'banayon-ka
1 Y vocame ninjo' yinch'o ba' chij re jun chic pregunta re ic'utum-pa chua, ja chij re ti'ij quichin re chicop re ye'quimisas chin ye'suj chiquivach re imágenes re xa vinak je'banayon-ka. Yex q'uiba' ninojij che can itaman re andex nic'atzin che niban, roma c'o na'oj iviq'uin, y can nina' che camas ik'ij. Jac'a yen nimbij che más-ta otz che yex can nic'ue' re amor✡ iviq'uin, roma vo xa c'o amor kaq'uin can nuban chaka che yojq'uiy konojel. 2 Re anchique ninojin che camas q'uiy na'oj c'o riq'uin,✡ xa man quire-ta, roma man jun vinak re nitiquir nibin che can ronojel na'oj c'o riq'uin. Roma xa can nojel tiempo nic'atzin che nutamaj más. 3 Chach re Dios ja re amor jare' re c'o más rajkalen y mana-ta re na'oj. Vo xa katzij nakajo' re Dios, nik'alajin che yoj richin chic reja', y reja' rutaman kavach.✡
4 Vocame ninjo' yinch'o chij re ti'ij quichin re chicop re ye'quimisas chin ye'suj chiquivach re imágenes re xa vinak je'banayon-ka. Yex nibij che man jun nuban vo xa nitaj re ti'ij re', roma itaman che xaxe jun Dios c'o,✡ y re imágenes xa manak quijkalen. 5 Y itaman chuka' che jec'o vinak re ye'bin che jec'o nic'aj chic dioses. Jec'o dioses vova' chach re ruch'ulef, y jec'o dioses chila' chicaj, ye'cha'. Y re tzij re' ndel che tzij che can je q'uiy dioses jec'o, pero man je katzij-ta dios✡ y man je katzij-ta che je ajaf. 6 Jac'a yoj kataman che xaxe jun Dios c'o,✡ re Karta', y re' ja re Dios. Riq'uin c'a reja' pitinak-va ronojel, y nrajo' che yoj nakaya' ruk'ij reja'. Kataman chuka' che xaxe jun Ajaf✡ c'o, y re' ja re Jesucristo. Xaxe roma reja' tak c'o ronojel.✡ Xaxe roma reja' tak yoj c'o kac'aslen.
7 Pero man conojel-ta hermanos quitaman che re imágenes man jun andex ye'tiquir niquiban. Jec'o hermanos kaq'uin vocame re can xquiya' quik'ij imágenes tak c'amaje-na tiquinimaj re Dios che'. Pero re cánma can nuna' y can nubij chique che vo xa niquitaj re ti'ij re sujun chic chiquivach re imágenes, can xajan-va, roma reje' niquinojij che re imágenes can je c'as-va, y mare' niquinojij che vo xa niquitaj re ti'ij, niquiya' quik'ij re imágenes. Y mare' man niquijo-ta niquitaj re ti'ij, roma re cánma can quire' nubij✡ chique roma c'amaje-na kas tak'ax jabal pa quive'. 8 Can katzij che mana-ta re nakataj re nibano chaka che camas yoj otz chach re Dios. Vo xa nakataj re ti'ij re sujun chic chiquivach re imágenes, man jun nuban, man nuban-ta chaka che más-ta yoj otz chach re Dios, y vo xa man nakataj-ta, man jun nuban, man nuban-ta chaka che man yoj otz-ta chach reja'. 9 Jac'a yoj yojc'o-va, pero vo xa nakataj, y yojrutz'at jun hermano re xa c'amaje-na kas tak'ax jabal pa rue', nakaban cha che nitzak.✡ 10 Yoj kataman che man jun andex nuban chaka vo xa nakataj. Pero vo xa c'o jun hermano re c'amaje-na kas tak'ax jabal pa rue', y reja' yojrutz'at-ta che yojc'o pa jun jay anche' kas ye'c'ue-va re imágenes, y yojrutz'at-ta che can nakataj re ti'ij re sujun chic chiquivach re imágenes re', can nakaban cha re hermano re' che nutaj, xa roma xojrutz'at che yoj xkataj, astapa' re ránma reja' nubij cha che man otz-ta. 11 Y vo xa re hermano re' nitzak, can jac'a yoj re yojbano cha che nitzak. Yoj kataman che man jun andex nuban chaka vo xa nakataj re ti'ij re sujun chic chiquivach re imágenes, pero q'uiba' c'o jun cosa re man otz-ta nuban cha jun hermano re c'amaje-na kas tak'ax jabal pa rue'. Y vo quire', c'ayef, roma re Jesucristo xa can rutzij chuka' reja' tak xcom cho cruz. 12 Y vo xa can ye'katzak re hermanos re c'amaje-na kas tak'ax jabal re ruch'abal re Dios pa quive', roma nakaban chique che niquiban jun cosa re nubij re cánma che man otz-ta, xa can chij c'a re Jesucristo yojyacataj-va✡ y yojmacun chach reja'. 13 Mare' yen man nintaj-ta ti'ij, vo xa nintz'at✡ che rutzij re' nitzak jun hermano. Man ninjo-ta che voma yen nitzak.
✡ 8:1 Hch 15.20; Ro 14.14. ✡ 8:2 Ga 6.3; 1 Ti 6.4. ✡ 8:3 Ex 33.12; Nah 1.7; Mt 7.23; Ga 4.9; 2 Ti 2.19. ✡ 8:4 Dt 4.39; 6.4; Is 37.16; 41.24; 44.8; 45.5; Jer 10.10. ✡ 8:5 Jn 10.34. ✡ 8:6 Mal 2.10; Ef 4.6. ✡ 8:6 Jn 1.3; Hch 2.36. ✡ 8:6 Ro 11.36. ✡ 8:7 Ro 14.14, 23. ✡ 8:9 Ro 14.1, 13. ✡ 8:12 Mt 25.40; Hch 9.4. ✡ 8:13 Ro 14.13, 21.