13
Tak re Jesús xuch'aj kakan yoj re yoj ru-discípulos
1 Y tak ne'ka-yan re k'ij chin re namak'ij rubini'an pascua, re Jesús rutaman chic che ne'ka-yan re hora chin che reja' ndel-a vova' chach re ruch'ulef y nitzolaj chila' chicaj riq'uin re Dios re Rutota'. Re Jesús camas je'rujovam-pa conojel re can je richin chic reja' re jec'o vova' chach re ruch'ulef,✡ y can c'a quire' nuban chupan re k'ij re', tak napon-yan chach re camic.
2 Re Jesús y yoj re yoj ru-discípulos katz'amon va'in. Y jac'a re jun kachibil rubini'an Judas Iscariote, re ruc'ajol re jun ache rubini'an Simón, nisamaj chic re itzel pa ránma,✡ y jare' re nibin cha che tujacha' re Jesús. 3 Y astapa' re Jesús can rutaman-va che ronojel jachon pa ruk'a' roma re Dios✡ re Rutota', y chire' riq'uin re Dios pitinak-va y chire' chic nitzolaj-va-a, 4 pero man riq'uin re' reja' can xyacataj-pa y xutanaba' can ruva'in. Y xulisaj can re tziak c'o chij, xbo'rc'ama-pa jun toalla, y xuxim xe-rupan. 5 C'are' xuya' chuka' ya' chupan jun palangana y che ja'jun che ja'jun yoj re yoj ru-discípulos xutz'am ruch'ajic kakan, y nusula' re kakan riq'uin re toalla re ruximon xe-rupan.
6 Jac'a tak xapon riq'uin re Simón Pedro chin nuch'aj rakan, re Pedro xubij cha re Jesús: Ajaf, can man ruc'amon-ta che nach'aj chuka' vakan yen, xcha'.
7 Y re Jesús xubij cha re Pedro: Re ntz'amon rubanic vocame che ninch'aj re ivakan, c'amaje-na tak'ax pan ive'. Pero can xtak'ax pan ive' después.
8 Jac'a re Pedro xubij: Man ruc'amon-ta chua yen che can ja rat✡ yach'ajo vakan. Man xtinya-ta k'ij che xtach'aj re vakan.
Y re Jesús xubij cha: Vo xa man naya-ta k'ij, can man yac'ue-ta viq'uin, xcha' cha.
9 Mare' re Simón Pedro xubij cha re Jesús: Ajaf, vo xa quire', can man xe-ta c'a re vakan nach'aj, xa can tach'aja' chuka' re nuk'a' y re nujalom, xcha' re Pedro.
10 Pero re Jesús xubij cha: Re xa c'a ba' tiratin-va, xaxe c'a re rakan ruc'amon che nuch'aj roma re pokolaj, roma reja' can ch'ajch'oj chic. Yex can ch'ajch'oj chic re ivánma.✡ Astapa' man yixnojel-ta, pero can yix ch'ajch'oj chic, xcha' re Jesús.
11 Reja' xubij quire', roma can rutaman anchique re xtijacho richin.✡ Y mare' tak xubij: Man yixnojel-ta yix ch'ajch'oj.
12 Y tak re Jesús ruch'ajon chic kakan yoj re yoj ru-discípulos, xbo'rc'ama' chic-pa re tziak re rulisan can chij, xbetz'uye' chic chach mesa y xubij: ¿Xk'ax como pan ive' anchique roma tak yen xinch'aj ivakan? 13 Ka-Maestro y Kajaf,✡ yixcha' c'a chua. Can otz-va roma can ja-va quire'. 14 Y roma yen re i-Maestro y re Ivajaf man xinq'uex-ta chin xinch'aj ivakan,✡ can quire' c'a chuka' tibana' yex. Man quixq'uex che nich'ajla' cakan re nic'aj chic ivchibil. Can quire' tibana'. 15 Yen can xinc'ut can chivach. Y ancha'l c'a ximban yen iviq'uin, quire' chuka' tibana' yex✡ quiq'uin re nic'aj chic. 16 Yen can c'o-va nuk'ij y ximban re samaj re'. Can quire' c'a chuka' tibana' yex. Man tipokonaj niban re samaj re'. Roma chach re ruch'ulef, mana-ta re mozo re c'o más ruk'ij que chach re patrón, y ni xe-ta chuka' jun re nitak re más c'o ruk'ij✡ que chach re takayon-a richin. 17 Otz-ibanoj vo xa yex can xitamaj can ronojel re' y can niban re xitamaj.✡
18 Can nimbij c'a che man yixnojel-ta quire' xquixel, roma yen can ntaman ivach chiyixnojel re xixincha'. Y chuka' re tz'iban can, tiene que nibanataj. Y ja quire' nubij: Re jun can xva' viq'uin, xyacataj c'a chuij.✡ Quire' nubij chupan re ruch'abal re Dios. 19 Re jun banabal re', can ninya-yan-apo rutzijol chivach✡ re c'amaje-na tibanataj, chin quire' tak xtapon re k'ij tak xtibanataj, xtinimaj che can ja-va yen re Cristo. 20 Can katzij-va nimbij chiva, che re xtic'ulu richin re nintak-a yen, can ja yen re yinruc'ul. Y re xtic'ulu vichin yen, xa can xtuc'ul chuka' re takayom-pa vichin.✡
Tak re Jesús xubij chaka yoj re yoj ru-discípulos che jun chaka yoj re xtijacho richin
21 Y tak re Jesús rubin chic ronojel re', re ránma can anchique-la xuban xuna' reja', roma re bis. Reja' can xutzijoj anchique roma tak camas bis pa ránma✡ y xubij: Can katzij nimbij chiva, che jun chiva yex nu-discípulos✡ re xquinjacho-a pa quik'a' re vinak re ye'tzelan vichin.✡
22 Can jare' tak yoj xkatzula' kavach, y man nakavel-ta andex nakanojij, roma man kataman-ta anchok chij xch'o-va re Jesús. Can man kataman-ta anchique xtijacho richin. 23 Jac'a yen re discípulo re camas yinrajo' re Jesús,✡ yinrak'al-apo chuc'o'x. 24 Y jac'a chua yen xuban-va-pa seña re Simón Pedro. Reja' xubij-pa chua che tinc'utuj-apo cha re Jesús che anchique re jun xtijacho richin, re c'a ba' tubij-va-ka chaka. 25 Y yen tak yinrak'al-apo chuc'o'x re Jesús, xinc'utuj cha: Ajaf, ¿anchique c'a re jun re xtijacho avichin?
26 Re Jesús can jare' tak xubij chua: Re xtinya' re xcana-vay muban cha, jare' re xtijacho vichin.
Y reja' xumuba' re xcana-vay y xuya' cha re Judas Iscariote re ruc'ajol re jun ache rubini'an Simón. 27 Y tak re Judas Iscariote ruq'uison chic-ka re jun pedazo xcana-vay re', can xoc-va re Satanás pa ránma.✡ C'are' re Jesús xubij cha: Re anojin chic che naban, tabana' c'a cha'nin, xcha-a cha.
28 Jac'a yoj re yojc'o-apo chach mesa riq'uin, man xk'ax-ta pa kave' anchique roma tak xubij-a quire' cha re Judas. 29 Jec'o chaka yoj xquinojij che xtak-a roma re Jesús chulok'ic ronojel re ndoc chaka chupan re namak'ij re'. Y re nic'aj chic kachibil xquinojij che xtak-a chin c'o cosas no'ryala' can chique re vinak camas je meba', roma yoj can kataman-va che ja re Judas re niyaco re mero.✡ 30 Re Judas can xe c'a xuq'uis-a re jun pedazo xcana-vay, can jare' tak xel-a. Y tak reja' xel-a, xa can chak'a' chic.
Re Jesús nubij che xtik'alajin-yan ruk'ij
31 Y tak re Judas elinak chic-a, c'are' re Jesús xubij: Jac'a xbeka-yan re k'ij che yen re xinalax chi'icojol xtik'alajin che can c'o-va nuk'ij.✡ Y can quire' chuka' re Dios, can xtik'alajin re ruk'ij voma yen.✡ 32 Y roma re Dios can xtik'alajin re ruk'ij voma yen, reja' can xtuban che nik'alajin re nuk'ij✡ yen. Y re' xa man c'a jampa-ta, xa can ja re k'ij re'. 33 Xa ba' chic-oc tiempo xquinc'ue' iviq'uin yex re can ancha'l ch'utak vajc'ual nbanon chiva. C'are' xquinicanoj. Pero vocame can nimbij can chiva, ancha'l re nbin chique nic'aj kavinak israelitas, che re anche' xquinec'ue-va yen, man xquixtiquir-ta xquixapon✡ viq'uin chinucanoxic. 34 Mare' can tijo' c'a-ivi'.✡ Yen can yixinjo-va. Can quire' chuka' tibana' yex. Can tijo-ivi'. Jare' nimbij can chiva vocame, y re' can jun c'ac'a mandamiento. 35 Y vo xa can xtijo-ivi', re vinak can xtiquitamaj che yex can yix nu-discípulos-va, xcha' re Jesús.
Re Jesús can rutaman che re Pedro xtubij che man rutaman-ta rach
36 Jare' tak re Simón Pedro xubij cha re Jesús: Ajaf, ¿anche' c'a yabo-va?
Y re Jesús xubij cha: Vocame c'amaje-na yatiquir yinatzekelbej re anche' xquimbo-va yen. Jac'a tak xtapon re k'ij, can xquinatzekelbej-va,✡ xcha' cha re Pedro.
37 Y re Pedro xubij cha: Ajaf, ¿anchique roma tak man yintiquir-ta yatintzekelbej-a vocame? Roma vo xa nic'atzin, can ninya' re nuc'aslen✡ avoma rat, xcha'.
38 Y re Jesús xubij cha: ¿Naya' como re ac'aslen voma yen? Yen can katzij nimbij chava, che chupan re ak'a' re' oxe' bey xtabij che man ataman-ta noch chique re xque'c'utun chava. Y c'are' xte'tzirim-pa re moma',✡ xcha' re Jesús cha re Pedro.
✡ 13:1 Jn 17.11. ✡ 13:2 Lc 22.3. ✡ 13:3 Jn 3.35; 17.2; Hch 2.36. ✡ 13:8 Mt 3.14. ✡ 13:10 Jn 15.3; Ef 4.22-24; 5.26, 27. ✡ 13:11 Jn 6.64. ✡ 13:13 1 Co 8.6; 12.3; Fil 2.11. ✡ 13:14 Lc 22.27; 1 Ti 5.10; 1 P 5.5. ✡ 13:15 Fil 2.5; 1 P 2.21. ✡ 13:16 Lc 6.40. ✡ 13:17 Stg 1.25. ✡ 13:18 Sal 41.9. ✡ 13:19 Jn 14.29. ✡ 13:20 Lc 10.16. ✡ 13:21 Jn 12.27. ✡ 13:21 Hch 1.17. ✡ 13:21 Lc 22.21. ✡ 13:23 Jn 19.26; 20.2; 21.7. ✡ 13:27 Lc 22.3; Jn 6.70. ✡ 13:29 Jn 12.6. ✡ 13:31 Jn 7.39. ✡ 13:31 Jn 14.13. ✡ 13:32 Jn 17.5. ✡ 13:33 Jn 7.34; 8.21. ✡ 13:34 Lv 19.18; Ef 5.2; 1 Ts 4.9; Stg 2.8; 1 P 1.22; 1 Jn 3.11; 4.21; 2 Jn 5. ✡ 13:36 Jn 21.18; 2 P 1.14. ✡ 13:37 Mr 14.31; Lc 22.33. ✡ 13:38 Lc 22.34; Jn 18.27.