3
Re xtiquiban re vinak chupan re ruq'uisibal tak k'ij chin re ruch'ulef
1 Chuka' nimbij chava che man tamistaj che chupan re ruq'uisibal tak k'ij chin re ruch'ulef xto'rbana' más c'ayef chique re vinak.✡ 2 Roma chupan re tiempo re' je q'uiy chique re vinak xa quion reje' xtiquijo-ka-qui' y man xque'beka-ta chiquic'o'x re nic'aj chic vinak. Can xtiba cánma chij re mero. Xa camas quik'ij xtiquina'. Y can quion reje' xtiquiya-ka quik'ij. Y camas xque'quiyok' re nic'aj chic vinak. Man xtiquinimaj-ta quitzij re quite-quirta'.✡ Man xque'tioxin-ta. Q'uiy etzelal xtic'ue' pa tak quic'aslen. 3 Reje' man xtiquijoyovaj-ta quivach re nic'aj chic vinak, y chuka' man xtiquicuy-ta quimac. Xa itzel chuka' xque'ch'o chiquij. Roma camas re etzelal c'o pa tak cánma, y can xtak'ax rue' re etzelal re xtiquiban chique re vinak. Can xtiquitzelaj-va re otz. 4 Y re mismo quichibil-qui' xtiquisujula-ka-qui'. Y can man ba' xtiquinojij che man jun cosa otz nuc'am-pa chique re niquiban. Xa camas quik'ij xtiquina'. Más xtiquijo' niquiban re cosas chin re ruch'ulef re nibano chique che ye'qui'cot, que chach re cosas chin re Dios. 5 Reje' xtiquibij che quiniman chic re Dios,✡ pero xa man xtiquiya-ta k'ij cha re Dios che nujal re quic'aslen.
Man c'a que'oc avchibil re vinak quire' ye'bano. 6 Roma chiquicojol reje' ye'po-va re ye'ba chi' tak jay y mana-ta rubixic niquiban cha re ruch'abal re Dios. Y ja re ixoki' re je nacanak re ye'ka pa quik'a'. Ixoki' re niquina' che camas quimac y can niquiban ronojel re niquirayij. 7 Reje' can nojel tiempo niquitijoj-qui' riq'uin c'ac'a tak na'oj, y man jun bey xtiquitamaj-ta re katzij ch'abal.✡ 8 Y can ancha'l xquiban re je ca'e' aj-itz✡ re xquibini'aj Janes y Jambres re xe'c'ue' ajuer can, y xquitzelaj re xubij re Moisés, can quire-va chuka' niquiban re achi'a' re ye'ba pa tak cachoch re ixoki', niquitzelaj re katzij ch'abal. Xa can jalatajnak quina'oj roma re etzelal.✡ Niquibij che quiniman chic re Dios, y xa man katzij-ta. 9 Pero chuka' man can-ta xque'nimax, roma cha'nin xtiquinabej conojel vinak che reje' xa je nacanak roma man jun andex otz niquinojij, can ancha'l xbanataj quiq'uin re je ca'e' aj-itz re xquibini'aj Janes y re Jambres re xe'c'ue' ajuer can, che reje' can jabal xk'alajin✡ che xa je nacanak.
Re Pablo nutzijoj cha re Timoteo che re samaj re' can c'o-va tijoj-pokonal nuc'am-pa
10 Jac'a rat Timoteo, atzekelben re enseñanza re nc'utun chavach.✡ Ataman che otz re nuc'aslen. Ataman che nimban ronojel re chalaben chua roma re Dios. Ataman che can nbanon confiar-vi'✡ riq'uin re Dios, che yincoch'on, y che yinjovan. 11 Xintzelas,✡ y c'a yintajin chuk'asasic tijoj-pokonal. Ronojel re' ncoch'om-pa. Y chuka' ataman ronojel re xban chua chupan re oxe' tenemit, re Antioquía, re Iconio y re Listra. Chire' camas tijoj-pokonal xintaj. Pero chupan ronojel re' re Ajaf can xinrucol-va.✡ 12 Y can katzij-va, conojel re jun quibanon riq'uin re Cristo Jesús y niquijo' niquic'uaj jun c'aslen otz chach re Dios, can xtiquitaj pokan✡ pa quik'a' re nic'aj chic. 13 Jac'a re vinak re camas itzel quic'aslen quic'uan y re vinak camas ye'k'olon, can k'ij-k'ij más xtiquinim-qui' chupan re etzelal. Xque'quik'ol re vinak, y xque'k'olotaj chuka' reje'.
14 Jac'a rat Timoteo, man taya' can✡ re utzulaj tak enseñanzas re ataman y abanon confiar-avi' riq'uin. Rat jabal ataman re anchok riq'uin xatamaj-va re enseñanzas re'. 15 Y c'a yat co'ol che', tak xatamaj re tz'iban can chupan re lok'olaj ruch'abal re Dios.✡ Y re ch'abal re' xuc'ut chavach che xanimaj re Cristo Jesús chin xacolotaj chach re amac. 16 Ronojel re tz'iban can, ja re Dios biyom-pa.✡ Y mare' otz che nakacusaj chin nakac'ut jun enseñanza chiquivach re quiniman chic re Dios y re man quiniman-ta. Otz nakacusaj chin che nik'alajin andex che enseñanzas re xa quiq'uin achi'a' je'pitinak-va. Otz nakacusaj chin nakatzijoj cha jun chic che tujala' re ruc'aslen. Y otz chuka' nakacusaj chin nakabij andex rubanic jun c'aslen choj. 17 Roma yoj re yoj rusamajela'✡ re Dios ja re ruch'abal re nibano chaka che yoj tz'akat, y can yojtiquir nakaban ronojel re utzulaj samaj.✡
✡ 3:1 Jud 18. ✡ 3:2 Ro 1.30. ✡ 3:5 Is 29.13; Ez 33.30-32. ✡ 3:7 1 Ti 2.4. ✡ 3:8 Ex 7.11. ✡ 3:8 Ro 1.28. ✡ 3:9 Ex 8.18. ✡ 3:10 1 Ti 4.13. ✡ 3:10 Hch 11.23; Tit 2.2. ✡ 3:11 Hch 13.45; 14.2. ✡ 3:11 Sal 34.19. ✡ 3:12 Hch 14.22. ✡ 3:14 2 Ti 1.13; 2.2. ✡ 3:15 Sal 119.11; Jn 20.31; Ro 10.17. ✡ 3:16 He 3.7; 2 P 1.20. ✡ 3:17 1 Ti 6.11. ✡ 3:17 2 Ti 2.21.