Re ruca'n carta re xutak-a re apóstol San Pablo cha re Timoteo
1
Re nabey tak tzij chin re carta re'
1 Yen Pablo, ru-apóstol re Jesucristo roma jare' re nurayij re Dios. Reja' xinrucha' chin nintzijoj re nusuj chique re vinak. Y re' ja re c'aslen✡ re nuya' chique re vinak re xa jun quibanon riq'uin re Cristo Jesús. 2 Y nintak-a re carta re' chava rat Timoteo, re yat ancha'l nuc'ajol✡ y camas yatinjo'. Y can-ta q'uiy utzil xtac'ul y nijoyovax-ta avach roma re Karta' Dios y re Kajaf Jesucristo, y chuka' re avánma can-ta otz nuna' roma animan chic.
Takatzijoj re Jesucristo
3 Yen nojel tiempo nimban orar pan ave', che pak'ij che chak'a'. Y chuka' nintioxij cha re Dios avoma rat. Yen nintioxij cha re Dios, re Dios re nimban rusamaj riq'uin jun vánma otz,✡ ancha'l xquiban re kavinak yoj re yoj israelitas re xe'c'ue' ajuer can. 4 Y nimbij chuka' chava rat Timoteo che camas yate'ka chinuc'o'x che xatok' chuij tak xinel-pa aviq'uin. Y ninjo' yinapon chic jun bey aviq'uin chin quire' niqui'cot chic jun bey re vánma. 5 Y chuka' yate'ka chinuc'o'x che can abanon-va confiar-avi' riq'uin re Dios, ancha'l re xquiban re avate't Loida y re ate'✡ Eunice. Reje' can quibanon confiar-qui' riq'uin re Dios. Y yen ntaman che rat chuka' can abanon confiar-avi' riq'uin re Dios. Pero ja re avate't y re ate' xquiban confiar-qui' nabey.
6 Y mare' nimbij chava che taya' avánma chubanic re samaj re yi'on chava roma re Dios. Roma ja re Dios re xbano chava che yatiquir naban re samaj re',✡ y jare' re xac'ul tak xinya' re nuk'a' pan ave'. 7 Y re Espíritu re ruyi'on re Dios chaka yoj re kaniman chic reja', man nuban-ta chaka che nakaxibij-ki'.✡ Xa can nuya' kachuk'a',✡ y nuban chaka che yojovan y man nakaya-ta k'ij cha re mac. 8 Man caq'uex natzijoj re ruch'abal re Kajaf.✡ Y man caq'uex chuka' nabij che ataman noch yen, roma yinc'o pa cárcel roma nintzijoj rube' reja'. Y man tapokonaj nak'asaj tijoj-pokonal roma natzijoj re utzulaj ch'abal chin re Dios re nibex evangelio cha. Xa can tacoch'o' ronojel, riq'uin re poder re yi'on chava roma re Dios. 9 Re Dios xojrucol chupan re kamac, y xojrayoj chin nakac'uaj jun utzulaj c'aslen.✡ Y ronojel re xuban man roma-ta che yoj c'o cosas otz je'kabanalon.✡ Xa roma camas xojrajo', y roma chuka' quire' runojin chakij.✡ Ajuer tak c'amaje-na tic'ue' re ruch'ulef, re Dios xunojij-yan che nutak-pa re Jesucristo chin nuya' re utzil chaka.✡ 10 Y vocame xbeka-yan re Jesucristo re nicola kachin chach re kamac. Reja' xulisaj re ru-poder re camic.✡ Reja' xusekresaj chakavach re utzulaj ch'abal chin re Dios, y riq'uin re' xusekresaj chakavach re c'aslen re man niq'uis-ta, y xojrulisaj chuka' pa ruk'a' re camic chin jumul.
11 Re Dios xinrucha' yen chin xinoc apóstol y chin ninya' rutzijol re utzulaj ch'abal re' chique re vinak re man je israelitas-ta,✡ y chuka' chin ye'ntijoj. 12 Y mare' nink'asaj re tijoj-pokonal re'.✡ Pero man yinq'uex-ta. Roma can ntaman-va re anchique niniman y can nbanon confiar-vi' riq'uin, che nuchajij re vánma re njachon pa ruk'a'. Y ntaman che can quire' xtuban viq'uin, c'aja tak xtapon re k'ij tak xtipa chic jun bey reja'.
13 Y rat Timoteo, nimbij chava che can ancha'l re otz tak enseñanzas re nc'utun chavach, can quire' chuka' tac'utu' chiquivach re nic'aj chic.✡ Y chuka' nimbij chava che can tabana' confiar-avi' riq'uin re Jesucristo y cajovan, y xcatiquir xtaban quire' roma xa jun abanon riq'uin reja'. 14 Xa tachajij re samaj yi'on chava roma re Dios. Y ja re Espíritu Santo re c'o pa tak kánma✡ re xtita'o avichin.
15 Rat ataman che bama conojel re hermanos re jec'o pa tak tenemit chin re Asia, yinquiyi'on chic can. Ancha'l re Figelo y re Hermógenes. 16 Pero re hermano Onesíforo man quire-ta xuban. Ja-ta c'a re Ajaf xtijoyovan quivach re jec'o pa rachoch, roma reja' man xq'uex-ta chin xino'rtz'eta' vova' re anche' yinc'o-va preso, y q'uiy bey xubanala' utzil chua. 17 Y tak re hermano Onesíforo xbeka vova' pa tenemit Roma, xinrucanoj y c'a churunaj xinruvel. 18 Y rat jabal ataman chuka' che reja' camas xojruto' tak xojc'ue' aviq'uin pa tenemit Efeso. Y re Ajaf can-ta xtujoyovaj rach✡ chupan re k'ij tak xtipa chic jun bey re Jesucristo.
✡ 1:1 Jn 5.24, 39, 40; 6.40, 54; 10.28; 17.3; Ro 5.21; Tit 1.2. ✡ 1:2 1 Co 4.17; 1 Ti 1.2. ✡ 1:3 Hch 23.2. ✡ 1:5 Hch 16.1. ✡ 1:6 1 Ti 4.14. ✡ 1:7 Ro 8.15. ✡ 1:7 Lc 24.49. ✡ 1:8 Mr 8.38; Ro 1.16. ✡ 1:9 Ef 1.4; 1 Ts 4.7. ✡ 1:9 Tit 3.5. ✡ 1:9 Ro 8.28. ✡ 1:9 1 P 1.20. ✡ 1:10 1 Co 15.54, 55; He 2.14. ✡ 1:11 1 Ti 2.7. ✡ 1:12 2 Ti 2.9. ✡ 1:13 Tit 1.9. ✡ 1:14 1 Co 3.16. ✡ 1:18 Mt 5.7.