2
Tak re achi'a' re camas quitaman chiquij re ch'umil xquiya' ruk'ij re Jesús
1 Re Jesús xalax chupan re aldea rubini'an Belén, re aldea re' chin re Judea. Tak xalax re Jesús, ja re Rey Herodes nuban gobernar chire', y jare' tak jun ca'e-oxe' achi'a' re camas quitaman chiquij re ch'umil, xe'beka pa Jerusalén. Re achi'a' re', pan oriente je'pitinak-va,✡ 2 y xquic'utula' rutzijol: ¿Anche' como c'o-va re ac'ual re xalax, re qui-Rey re israelitas? Roma yoj can c'a quila pan oriente katz'eton-va-pa re ch'umil chin re ac'ual, y yoj can yojpitinak chuyi'ic ruk'ij.✡
3 Tak re Rey Herodes xuc'axaj re xquibij re achi'a' re', xsatz ruc'o'x. Y can quire' chuka' xquiban re vinak re jec'o pa tenemit Jerusalén. 4 Y re Rey Herodes xe'rumol conojel re principal tak sacerdotes y re achi'a' re je'atamayon re ley kachin yoj re yoj israelitas, c'are' xuc'utuj chique che anche' c'a nalax-va re Cristo.✡ 5 Xe'pa re principal tak sacerdotes y re achi'a' re je'atamayon re ley xquibij cha re Rey: Re Cristo nalax chupan re aldea rubini'an Belén✡ vova' pa Judea. Roma jun rusamajel re Dios re xc'ue' ajuer can, re xbex profeta cha, rutz'iban can re andex xubij re Dios cha. Y ja quire' nubij re rutz'iban can:
6 Y rat Belén re yatc'o pa Judá,✡
rat man can-ta yat co'ol chiquicojol re namalaj tak tenemit chire' pa Judá,
roma ja chire' aviq'uin rat xtipo-va✡ re ec'uay-bey,
y can xque'ruchajij✡ c'a re vinak aj-Israel re nutenemit, nicha' re Dios.
Quire' xquibij-apo cha re Rey Herodes.✡
7 Y tak rion c'o re Rey Herodes che' xe'rayoj re achi'a' re camas quitaman chiquij re ch'umil, y otz ruc'utuxic xuban chique jampa' tak xquitz'at re ch'umil chin re Cristo. 8 Y c'are' c'a xe'rutak-a chupan re aldea rubini'an Belén y xubij-a chique: Quixbiyin chila' y ticanoj re ac'ual, y tak xtivel xtiya' rutzijol chua, chin yimba chuka' yen chuyi'ic ruk'ij.
9 Y tak re achi'a' re camas quitaman chiquij re ch'umil xquic'axaj re tzij re xe'rubij-a re Rey Herodes chique, xe'ba. Y re ch'umil re quitz'etom-pa pan oriente, can ruc'uan c'a-a quibey. Y re ch'umil re' xbepa'e' pa rue' re lugar re anche' c'o-va re ac'ual. 10 Y re achi'a' re camas quitaman chiquij re ch'umil, xquina' che re cánma camas niqui'cot tak xquitz'at chic re ch'umil chin re Cristo. 11 Jac'a tak re achi'a' re' xe'oc-apo pa jay, can xquitz'at-va re ac'ual y re María re rute' re ac'ual, y can jare' tak xe'xuque' y re nic'aj tak quivach c'a pan ulef xquikasaj-va-ka chin xquiya' ruk'ij re ac'ual. Y chuka' can xe'quijakala' quive' re anche' je'quic'uan-va-a re k'anapuak, pom y mirra, y jare' re xe'quisipila' can cha✡ re ac'ual. 12 Pero re achi'a' re camas quitaman chiquij re ch'umil, pa cachic' xbex chique,✡ che man chic que'tzolaj chupan re bey re anche' je'pitinak-va, chin che man tuc'axaj rutzijol re Rey Herodes. Y can quire-va xquiban✡ re achi'a' re', roma can xe'tzolaj-va chupan re qui-nación re anche' je'pitinak-va, pero jun chic-va bey xquic'uaj-a.
Tak re Jesús xc'uax c'a pan Egipto
13 Y re achi'a' re camas quitaman chiquij re ch'umil xe'tzolaj. Y jare' tak re José xutz'at pa ruvaran jun ángel chin re Ajaf Dios. Y re ángel re' xubij cha: Cayacataj. Tac'uaj-a re ac'ual y chibil re rute' y quixnumaj-a. Quixbiyin c'a pan Egipto y quixec'ue' chire', y c'a xtinya-na chic rutzijol chava tak otz che yixtzolaj chic-pa jun bey. Roma re Rey Herodes can xtucanoj re ac'ual chin che nuquimisaj.
14 Y re José can jare' tak xc'astaj, xuc'uaj-a re ac'ual y re te'ej. Can chupan re mismo ak'a' re' xquitz'am-a bey chin xe'ba c'a pan Egipto. 15 Can chila-va pan Egipto xe'c'ue-va y c'a xcom-na re Rey Herodes c'are' xe'tzolaj chic jun bey pan Israel. Chin quire' can nibanataj re rubin can re Ajaf Dios cha re rusamajel re xc'ue' ajuer can, re xbex profeta cha. Y ja quire' nubij re tz'iban can: Pan Egipto✡ c'a c'o-va re nuc'ajol✡ tak xinvayoj. Ja quire' rubin can re Dios.
Tak re Herodes xutak quiquimisasic re ch'utak alabo
16 Y can jare' tak re Rey Herodes xunabej che re achi'a' re camas quitaman chiquij re ch'umil man xquiban-ta ancha'l re rubin-a chique. Y reja' camas xyacataj ruyoval y xutak quiquimisasic conojel re ch'utak alabo re jec'o chupan re aldea rubini'an Belén y re jec'o pa tak lugar re jec'o-apo chunakaj re aldea re'. Re ch'utak alabo re xutak quiquimisasic ja re c'o ca'ca' quijuna' y re c'a jun ca'e' k'ij ca'lax-va. Roma reja' can rutaman can chiquij re achi'a' re camas quitaman chiquij re ch'umil. 17 Vova' can xbanataj ancha'l re rutz'iban can✡ re jun rusamajel✡ re Dios✡ re xc'ue' ajuer can, re xbex profeta cha, re xubini'aj Jeremías:
18 Che chire' pa Ramá✡ xc'axataj ok'ej.
Can c'o bis. Y c'o c'a jun re can nujek'aj ok'ej.
Y re' ja re Raquel ye'rok'ej re ral.
Can man nak'ax-ta c'a-a re bis chuc'o'x roma xe'com re ral.
Quire' nubij re tz'iban can roma re Jeremías.
19 Y tak quiminak chic-a re Rey Herodes, c'ajare' tak re José pa ruvaran✡ xutz'at chic jun bey re ángel chin re Ajaf Dios chire' pan Egipto. 20 Y re ángel chin re Ajaf xubij cha: Cayacataj. Tac'uaj-a re ac'ual chibil re rute' y quixtzolaj✡ chic jun bey chupan re i-nación Israel. Roma re xe'jovan che xcom-ta re ac'ual chila' pan Israel, xa xe'com-yan.
21 Y re José can xuban-va re xubij re ángel cha pa ruvaran. Xuc'uaj-a re ac'ual y re te'ej. Xe'tzolaj chupan re qui-nación Israel. 22 Pero roma re José xuc'axaj che ja re Arquelao re ruc'ajol can re Rey Herodes, re nibano gobernar pa Judea, xuxibij-ri' che ye'c'ue-ka chire' pa Judea. Pero re José pa rachic' xbex cha re ruc'amon che nuban, y mare' reja' c'a pa Galilea✡ xuc'uaj-va re ac'ual y re te'ej. 23 Y xe'bapon c'a chupan re aldea rubini'an Nazaret✡ y chire' xe'c'ue-va-ka, chin quire' can nibanataj ancha'l re tz'iban can coma re rusamajela' re Dios re xe'c'ue' ajuer can, re xbex profetas chique. Re je ru-profetas re Dios quitz'iban can che re Jesús✡ can xtibex nazareno cha.✡
✡ 2:1 1 R 4.30; Dn 9.24. ✡ 2:2 Nm 24.17; Lc 2.11. ✡ 2:4 2 Cr 34.13; Esd 7.6, 11, 12; Mal 2.7; Jn 3.10. ✡ 2:5 Mi 5.2; Jn 7.42. ✡ 2:6 Gn 49.10. ✡ 2:6 Mi 5.2; Jn 7.42. ✡ 2:6 Is 40.11. ✡ 2:6 Nm 24.19. ✡ 2:11 Sal 2.12; 22.29; 72.10; 95.6; Jn 5.23; Hch 10.26; Ap 19.10. ✡ 2:12 Gn 20.6, 7; 31.24; Job 33.15; Dn 2.19; Mt 1.20. ✡ 2:12 Gn 27.19. ✡ 2:15 Nm 24.8; Os 2.15. ✡ 2:15 Ex 4.22; Os 11.1. ✡ 2:17 Jer 31.15; Ez 11.16. ✡ 2:17 Jer 30.10. ✡ 2:17 Sal 139.7; Mt 1.20. ✡ 2:18 Jer 40.1. ✡ 2:19 Mt 2.12. ✡ 2:20 Pr 3.5, 6. ✡ 2:22 Mt 3.13. ✡ 2:23 Lc 2.39. ✡ 2:23 Mt 3.13. ✡ 2:23 Jn 1.45.