Re nabey carta re xutak-a re apóstol San Pablo cha re Timoteo
1
Re nabey tak tzij chin re carta re'
1 Yen Pablo, jun ru-apóstol re Jesucristo.✡ Quire' xubij re Dios re yojcola chach re kamac y quire' chuka' xubij re Kajaf Jesucristo che xinoc apóstol. Y xa roma re Kajaf Jesucristo, tak kayaben re k'ij tak xkojba chila' chicaj riq'uin reja'.✡ 2 Yen nintak-a re carta re' chava rat Timoteo.✡ Can yat ancha'l nuc'ajol roma can animan-va re Jesucristo. Y can-ta q'uiy utzil xtac'ul y can nijoyovax-ta avach roma re Karta' Dios y re Kajaf Jesucristo, y chuka' re avánma can-ta otz nuna' roma animan chic.
Re enseñanzas re man je katzij-ta
3 Y ancha'l re ximbij can chava tak yen ximpa vova' pa Macedonia, quire' chuka' nimbij chava vocame, che cac'ue' pa tenemit Efeso,✡ roma chire' jec'o re man junan-ta niquic'ut✡ chij re ruch'abal re Dios. Y nic'atzin che nabij chique che man tiquic'ut re enseñanzas re man je katzij-ta. 4 Chuka' nic'atzin che nabij chique che man tiquiya' pa cuenta re tzij nibex chiquij re quibe' re vinak re xe'c'ue' ajuer can y re nic'aj chic tzij re xa choj quire' je'tz'uculun-ka. Tzij qui tak re' can nojel tiempo jec'o y man jun bey xque'q'uis-ta che ye'tzijos, pero chaka yoj man jun otz nuc'am-pa.✡ Y man yojquito-ta chubanic re rubin can re Dios. Roma reja' rubin can che takabana' confiar-ki' riq'uin reja'.
5 Chuka' re Dios nrajo' che yoj yojovan y chuka' che re kánma ch'ach'oj-ta.✡ Reja' nrajo' che nakana' che re kánma niqui'cot roma re c'aslen otz kac'uan chach reja'. Y chuka' nrajo' che katzij takabana' confiar-ki' riq'uin reja'. Y riq'uin ronojel re' nakatamaj yojovan.✡ 6 Roma jec'o nic'aj vinak man niquiban-ta chic ronojel re'. Xaxe chic tzij re man jun quijkalen re ye'quibila'. 7 Reje' niquijo' ye'quitijoj re vinak cha re ru-ley re Dios re rutz'iban can re Moisés. Y niquibij che camas niquic'ut chij re ley. Pero xa man nak'ax-ta pa quive' re nubij re ley re'. Y chuka' man quitaman-ta re andex ye'quibila' chij re ley.
8 Yoj kataman che re ley re' can otz-va.✡ Pero nic'atzin che nicusas pa rubiyal. 9 Y kataman chuka' che re ley man c'o-ta pa quive' re vinak choj quic'aslen. Re ley c'o pa quive' re vinak re man niquiban-ta re nubij re ley,✡ y chuka' pa quive' re man ye'niman-ta tzij, re man otz-ta quic'aslen chach re Dios, re aj-maqui', re c'o etzelal pa tak cánma, xa niquitz'abej rube' re Dios, re ye'quiquimisala' quite-quirta', re ye'quiquimisala' xabanchique vinak.✡ 10 Chuka' re ley c'o pa quive' re achi'a' y re ixoki' re niquicanola-qui' chin ye'macun,✡ y pa quive' re achi'a' re man chic ye'quijo-ta ixoki', y xa quiq'uin chic achi'a' niquijo' ye'c'ue-va.✡ C'o chuka' pa quive' re ye'lek'an vinak,✡ pa quive' re ye'bin ch'abal re man katzij-ta, pa quive' re ye'cusan rube' re Dios xaxe che tibex chiquij che can katzij re niquibij y xa man katzij-ta.✡ Y chuka' re ley c'o pa quive' re vinak re ye'tzelan✡ chin re utzulaj enseñanza. 11 Quire' nubij re utzulaj ch'abal chin re Dios re nibex evangelio cha. Re Dios re nakaya' ruk'ij. Y re ruch'abal reja' camas otz. Y jac'a ch'abal re' re chalaben chua yen roma re Dios che nintzijoj.✡
Re Pablo camas nutioxij roma re Dios xujoyovaj rach
12 Ja re Kajaf Jesucristo re ya'yon vuchuk'a' che nimban re samaj re'. Y yen nintioxij cha reja' roma xutz'at che can nbanon confiar-vi' riq'uin y mare' xinrucha' chin xinoc rusamajel.✡ 13 Xuya' nusamaj, astapa' xinch'o itzel chij, y astapa' chuka' xe'nya' pa tijoj-pokonal re vinak re quiniman reja',✡ y camas re etzelal re xe'mbanala' chique. Pero re Ajaf xujoyovaj noch,✡ roma yen re tiempo re' man ntaman-ta re ntz'amon rubanic roma c'amaje-na tinimaj re Jesucristo. 14 Pero re Kajaf Dios camas q'uiy utzil✡ xuban viq'uin. Roma xuban chua che ximban confiar-vi' riq'uin re Jesucristo y xuban cha re vánma che xjovan.
15 Y re nimbij chava vocame, can katzij-va, y ruc'amon che ninimax coma conojel: Che re Jesucristo xpa chach re ruch'ulef chin xojrucol yoj re yoj aj-maqui',✡ y ja yen re nabey y más c'o numac que chach re quimac conojel re nic'aj chic aj-maqui'. 16 Pero astapa' camas q'uiy re numac yen, re Jesucristo xujoyovaj noch y xucuy numac. Chin xuc'ut chiquivach re vinak che camas nicoch'on. Xucuy numac yen chin nuc'ut chiquivach re vinak re xque'niman richin, che xabanchique re quimac, can xque'rucuy chin niquivel re c'aslen re man niq'uis-ta. 17 Mare' nakaya' ruk'ij re Dios chin nojel tiempo. Ja reja' re Rey✡ re pa'al pa kave' chin nojel tiempo. Reja' man jun bey xticom. Reja' man nitz'et-ta. Xaxe reja' re Dios y rutaman ronojel. Y ja-ta c'a re Dios xtiya' ruk'ij chin nojel tiempo.✡ Amén.
18 Y rat Timoteo yat ancha'l nuc'ajol, nimbij chava che man tamistaj re bin can coma re hermanos che xatoc jun rusamajel re Dios.✡ Y re' ja re Dios re xbin chique reje'. Man c'a tamistaj, xa can tatija' ak'ij naban re samaj re bin can chava che naban, can ancha'l nuban jun utzulaj soldado. 19 Can tabana' confiar-avi' riq'uin re Dios,✡ y tana' pan avánma re andex ruc'amon che naban. Roma jec'o hermanos man quire-ta xquiban, y mare' xsatz-a quic'o'x.✡ 20 Quire' chuka' xquiban re Himeneo✡ y re Alejandro.✡ Y mare' xe'njach-a pa ruk'a' re Satanás, chin quire' tiquitamaj che man que'ch'o itzel chij re Dios.
✡ 1:1 Ga 1.1. ✡ 1:1 Col 1.27. ✡ 1:2 Hch 16.1. ✡ 1:3 Hch 20.1, 3. ✡ 1:3 Ga 1.6, 7. ✡ 1:4 1 Ti 4.7; 2 Ti 2.23; 4.4; Tit 1.14. ✡ 1:5 Sal 51.10; 2 Ti 2.22. ✡ 1:5 Ro 13.8; Ga 5.14. ✡ 1:8 Neh 9.13; Ro 7.12; Ga 3.21. ✡ 1:9 Ga 3.19. ✡ 1:9 Ap 21.8. ✡ 1:10 He 13.4. ✡ 1:10 1 Co 6.9. ✡ 1:10 Ex 21.16. ✡ 1:10 Mt 5.33. ✡ 1:10 2 Ti 4.3. ✡ 1:11 1 Ti 2.7. ✡ 1:12 1 Co 7.25; 2 Co 4.1; Col 1.25. ✡ 1:13 Hch 8.3; 9.1. ✡ 1:13 Lc 23.24. ✡ 1:14 Lc 7.47; 1 Co 15.10. ✡ 1:15 Mt 9.13; 1 Jn 3.5. ✡ 1:17 Sal 10.16; 45.1, 6; 145.13; Dn 2.44; 7.14; Mi 5.2. ✡ 1:17 Mt 6.13. ✡ 1:18 1 Ti 4.14. ✡ 1:19 1 Ti 3.9. ✡ 1:19 1 Ti 6.9. ✡ 1:20 2 Ti 2.17. ✡ 1:20 2 Ti 4.14.