4
Tak re itzel xutojtobej re Jesús
1 Y jare' tak re Jesús xban cha roma re Espíritu Santo✡ che xba chupan jun lugar re anche' manak vinak re nibex desierto cha, chin che nitojtobex roma re itzel.
2 Y reja' cuarenta k'ij y cuarenta ak'a'✡ re man viynak-ta, y tak xe'k'ax-yan re k'ij re', c'are' xpa ch'umunic rupan.✡ 3 Y re itzel xjelon-apo riq'uin re Jesús chin nutojtobej, y xubij cha: Rat nabij che yat Ruc'ajol re Dios y nich'umun apan, tabana' c'a chique re aboj re' che que'oc vay.
4 Pero re Jesús xubij cha: Tz'iban can chupan re ruch'abal re Dios, che re ache man xe-ta riq'uin re vay✡ nuvel-va ruc'aslen, xa can nuvel chuka' ruc'aslen riq'uin re ruch'abal✡ re Dios.
5 Y jare' tak re itzel xuc'uaj-a re Jesús c'a chupan re lok'olaj tenemit Jerusalén,✡ y xuban cha che xjote-a c'a pa rue' re rachoch re Dios roma camas naj jotal chicaj. 6 C'are' re itzel xubij cha re Jesús: Tatorij-ka-avi' vova', rat re yabin che yat Ruc'ajol re Dios. Roma chupan re ruch'abal re Dios re tz'iban can, nubij:
Re Dios can xque'rutak re ru-ángeles✡ chin yatquichajij.✡
Y xcatquili'ej pa quik'a',
chin quire' man xtasoc-ta avakan chach aboj.
7 Pero re Jesús xubij cha re itzel: Yen can man nintojtobej-ta✡ re Dios. Roma chupan re ruch'abal re Dios re tz'iban can nubij che man takatojtobej re Kajaf Dios.
8 Y re itzel xuc'uaj re Jesús c'a pa rue' jun loma re camas naj jotal chicaj y can xuc'ut ronojel naciones chin re ruch'ulef chach, y ronojel re quibiyomal y re quik'ij re naciones re'. 9 Y c'are' re itzel xubij cha re Jesús: Can ronojel re xinc'ut chavach xtoc avichin, vo xa rat xcaxuque' chinoch y naya' nuk'ij.
10 Pero re Jesús jare' tak xubij cha: Rat Satanás, man chic quinanak, mejor cabiyin. Yen mana-ta re najo' rat re nimban. Roma chupan re ruch'abal re Dios re tz'iban can, nubij: Xaxe re Kajaf Dios takaya' ruk'ij, y xaxe chuka' reja' re takasamajij,✡ xcha' re Jesús cha.
11 Y jare' tak re itzel xba y xuya' can re Jesús.✡ Y re ángeles✡ xe'bapon riq'uin re Jesús chin xquivilij.
Tak re Jesús xutz'am re rusamaj pa Galilea
12 Y tak re Jesús xuc'axaj che re Juan Bautista c'o pa cárcel,✡ jare' tak re Jesús xtzolaj chic pa Galilea. 13 Pero re Jesús man xc'ue-ta chic chupan re aldea✡ rubini'an Nazaret,✡ sino que reja' xa chupan re tenemit rubini'an Capernaum✡ chire' xbec'ue-va,✡ y re jun tenemit re' chuchi' jun lago c'o-va. Re tenemit Capernaum chiquicojol re ca'e' lugar quibini'an Zabulón y Neftalí c'o-va. 14 Re Jesús xapon chupan re jun tenemit re', chin quire' can nibanataj re tz'iban can roma re Isaías rusamajel re Dios re xc'ue' ajuer can, re xbex profeta cha. Y ja quire' nubij re rutz'iban can:
15 Re vinak re jec'o chupan re lugar rubini'an Zabulón y re jec'o chupan re lugar rubini'an Neftalí;
re c'o chuchi' re jun lago, re c'o-apo juc'an ruchi' re rakan-ya' Jordán.
Chupan re Galilea re', xa can bama quion man je israelitas-ta jec'o.✡
16 Re quic'aslen re vinak re' can pa k'oko'm c'o-va,
pero can xapon re Namalaj Sakil quiq'uin.
Y chuka' re vinak re' can c'o chic re rumuch'uch'il re camic pa quive',
pero can xapon chuka' quiq'uin re nisekresan quichin.✡
Quire' nubij re tz'iban can.
17 Y tak re Jesús xapon pa tenemit Capernaum, can jare' tak xutz'am rutzijosic re ruch'abal re Dios y nubij chique re vinak: Tijalataj re ic'aslen chach re Dios, roma xa can nakaj chic c'o-va-pa re k'ij chin che yixoc pa ruk'a' re Dios,✡ xcha' re Jesús chique.
Tak re Jesús xe'rayoj je caje' aj-tz'amoy-car
18 Y jun k'ij tak re Jesús binak chuchi' re lago rubini'an Galilea, xe'rutz'at je ca'e' achi'a' quichak'-qui'. Re jun ja re Simón re nibex chuka' Pedro✡ cha, y re jun chic ja re Andrés.✡ Y reje' je aj-tz'amoy-car, mare' tak niquiya-ka re quiya'l chapabal-car pa ya'.✡ 19 Y jare' tak re Jesús xubij chique:✡ Jo', jo' chuij, y xtinc'ut chivach andex niban chin ye'tz'am vinak chin che ye'tzake' chuij.✡
20 Re je ca'e' achi'a' re', can jare' xquiya' can re quiya'l chin chapabal-car y xe'ba chij re Jesús.✡
21 Y c'a ba' c'a que'biyin che', tak re Jesús xe'rutz'at chic je ca'e' achi'a' chuka' quichak'-qui'. Y re je ca'e' achi'a' re', ja re Jacobo y re Juan re je rajc'ual re jun ache rubini'an Zebedeo. Reje' can ja pa canoa ye'samaj-va riq'uin re quirta'. Ye'quic'ajoj re quiya'l chapabal-car. Y xpa re Jesús xe'rayoj chin che ye'ba chij. 22 Y can jare' tak re Jacobo y re Juan xquiya' can re quirta' y re canoa y xe'ba chij re Jesús.
23 Y re Jesús ronojel tenemit chin re Galilea xbiyaj-va, ye'rutijoj re vinak riq'uin re ruch'abal re Dios pa tak nema-jay re anche' nitzijos-va re ruch'abal re Dios✡ re nibex sinagoga cha. Y chuka' nutzijoj re utzulaj ch'abal chin re Dios re nich'o chij tak re vinak xque'oc pa ruk'a' re Dios, re nibex evangelio cha. Y can ronojel rach yabil y k'axomal quic'uan re vinak ye'ruc'achojsaj.✡ 24 Re Jesús xapon rutzijol✡ pa tak ronojel tenemit chin re Siria. Y re yava'i' xe'c'am-pa riq'uin re Jesús. Re yava'i' re' man junan-ta rach yabil ndoc chique. Roma jec'o re ye'yavaj re camas nik'axo re quiyabilal. Jec'o ye'yavaj roma ja re itzel tak espíritu je'aconak quiq'uin. Jec'o re c'o ruyabil quijalom y jec'o chuka' re siquirnak qui-cuerpo. Y conojel re yava'i' re' xe'ruc'achojsaj-a. 25 Y re Jesús camas-va je q'uiy vinak re aj-chire' pa tak tenemit chin re Galilea xe'tzake' chij,✡ chuka' re ye'pa pa tak tenemit re jec'o pa Decápolis, re ye'pa pa Jerusalén y re jec'o pa tak nic'aj chic tenemit chire' pa Judea, y chibil chuka' re vinak re ye'pa c'a juc'an chic-apo ruchi' re rakan-ya' Jordán, can conojel c'a re vinak re' can xe'tzake' chij re Jesús.
✡ 4:1 1 R 18.12; Mr 1.12. ✡ 4:2 Ex 34.28. ✡ 4:2 He 4.15. ✡ 4:4 Dt 8.3. ✡ 4:4 Ef 6.17. ✡ 4:5 Neh 11.1; Is 48.2; 52.1. ✡ 4:6 He 1.14. ✡ 4:6 Sal 91.11. ✡ 4:7 Ex 17.2, 7; Nm 14.22; Dt 6.16; Mal 3.15. ✡ 4:10 Dt 6.13; 10.20; Jos 24.14; 1 S 7.3. ✡ 4:11 Stg 4.7. ✡ 4:11 He 1.14. ✡ 4:12 Lc 3.20. ✡ 4:13 Lc 4.14. ✡ 4:13 Mt 2.23. ✡ 4:13 Lc 4.31. ✡ 4:13 Jn 4.43. ✡ 4:15 Is 9.1, 2. ✡ 4:16 Is 42.7; Lc 2.32. ✡ 4:17 Mt 10.7; Mr 1.14. ✡ 4:18 Mt 16.18. ✡ 4:18 Jn 1.42. ✡ 4:18 Mr 1.16. ✡ 4:19 Ez 47.10. ✡ 4:19 Lc 5.10. ✡ 4:20 Mt 10.37, 38; Mr 10.28; Lc 18.28; Ga 1.16. ✡ 4:23 Mr 1.21, 39; Lc 4.15. ✡ 4:23 Mt 9.35. ✡ 4:24 Is 52.13; Mr 1.28; Lc 4.14. ✡ 4:25 Gn 49.10; Is 55.5; Mt 19.2; Mr 3.7.