3
Re samaj re yi'on cha re Pablo, ja re nutzijoj re utzulaj ch'abal chin re Dios chique re man je israelitas-ta
1 Yen Pablo, jun rusamajel re Jesucristo. Vocame yinc'o pa cárcel✡ roma xintzijoj re ruch'abal chiva yex re man yix israelitas-ta. 2 Y yen nimbij che yex ic'axan che ja re Dios ya'yon re samaj re' chua, chin che nintzijoj chiva✡ re utzil re pitinak riq'uin reja'. 3 Roma pa qui-tiempo re kavinak xe'c'ue' ajuer can, man can-ta otz je'sekresan can re runojin re Dios pan ive'. Jac'a vocame re Dios rusekresan chic✡ y xusekresaj chuka' chinoch yen, y jare' re ximbij-yan-a ba' chiva chupan re carta re'. 4 Y tak yex xtiban leer re carta re', xtitamaj re rusekresan re Dios✡ chinoch yen chij re Jesucristo. 5 Y re' man can-ta jabal sekresan can chiquivach re vinak. Xa can c'aja vocame xsekresas chiquivach re apóstoles chin re Jesucristo y chiquivach re profetas re ye'tzijon re nibex chique roma re Dios. Y re Dios can ja re Espíritu Santo xucusaj chin xusekresaj re man can-ta jabal je'sekresam-pa. 6 Xa can c'aja vocame xusekresaj che yex re man yix israelitas-ta junan re i-herencia kaq'uin yoj re yoj israelitas.✡ Y junan chic kavach iviq'uin, roma chaka konojel xya-va re rusujum-pa re Dios ajuer can. Y ronojel re' roma re Jesucristo y roma chuka' kaniman re utzulaj ch'abal chin re Dios, re nibex evangelio cha.
7 Y xa roma re Dios camas yinrajo', mare' tak xinruya' chupan re rusamaj chin nintzijoj re utzulaj ch'abal✡ chin reja'. Re Dios can riq'uin ru-poder tak xuya' re samaj re' chua. 8 Xa jac'a yen re más yin aj-mac y manak nuk'ij que chiquivach conojel re je rajc'ual chic re Dios. Pero man riq'uin re' re Dios can xuban chua che q'uiy utzil xinc'ul riq'uin reja',✡ y xinruya' chupan re rusamaj chin nintzijoj chiva yex re man yix israelitas-ta, che re Jesucristo camas q'uiy utzil rubanon pa ka-cuenta. Y man yojtiquir-ta nak'ax pa kave' jabal ronojel re utzil re rubanon pa ka-cuenta roma camas q'uiy y camas nem. 9 Can xinruya' chupan re rusamaj chin nintzijoj chiquivach re vinak, re andex runojim-pa re Dios che nuban. Tak re Dios c'amaje-na tuban re ruch'ulef y ronojel re ye'katz'at re jec'o vocame,✡ can jare' tak xunojij re andex nuban. Re Dios camas c'a q'uiy tiempo tunojij-va-pa re andex nuban, pero xa c'a ba' c'a tiempo tusekresaj-va.✡ 10 Re Dios nrajo' che re ángeles re jec'o chila' chicaj niquitz'at✡ re utzil re nuban kaq'uin yoj re kaniman chic re Jesucristo, re nibex iglesia chaka. Y chin quire' tiquitamaj re ángeles che re Dios camas runa'oj y can man jun ancha'l-ta reja'. 11 Re Dios can runojin-va-pa che quire' nibanataj, y che titamax re utzil re nuc'am-pa re Kajaf Jesucristo. 12 Y yoj roma kaniman chic re Jesucristo, man nakaxibij-ta-ki' yojelon-apo✡ riq'uin re Dios. Can c'o ka-confianza✡ yojelon-apo riq'uin. 13 Mare' yen ninchalabej chiva che man timalij ic'o'x y man tipa bis pa tak ivánma, roma c'o q'uiy cosas ninojij tak yinitz'at che ivoma yex yen nink'asaj tijoj-pokonal.✡ Xa quixqui'cot roma can nik'alajin che yex can c'o-va ik'ij.
Re Pablo nuban chic orar jun bey pa quive' re hermanos re jec'o pan Efeso
14 Mare' tak yen yinxuque'✡ chach re Dios re Rutota' re Kajaf Jesucristo. 15 Y conojel re xquinimaj-a re Dios, re jec'o chic chila' chicaj y chuka' re kaniman chic re Dios re c'a yojc'o vova' chach re ruch'ulef, can kac'uan re rube' reja' roma yoj can yoj rajc'ual chic. 16 Re Dios can ronojel rach utzil c'o riq'uin,✡ y xe-va reja' re c'o más ruk'ij.✡ Y mare' ninc'utuj utzil cha pan ive' yex, che re Espíritu Santo tuya' más poder pa tak ivánma. 17 Ninc'utuj chuka' cha che xtuban-ta chiva che can niban confiar-ivi' riq'uin, chin che can ronojel tiempo nic'ue' re Jesucristo pa tak ivánma. Y can-ta nojel tiempo yixjovan,✡ y roma camas nijo-ivi' can yix ancha'l jun che' re can jabal binak ruxe' pan ulef y man jun xtisilon ivichin roma camas yixjovan. 18 Y mare' can-ta xtak'ax pan ive' quiq'uin conojel re je rajc'ual chic re Dios, re anchique forma yojrujovan-va re Jesucristo, jenipa' rach, jenipa' rakan, jenipa' rujotolen y jenipa' rupan. 19 Ninc'utuj cha re Dios pan ive', che can-ta xtitamaj más chij re anchique forma yojrujovan-va re Jesucristo, y man can-ta xtak'ax otz pa kave' re anchique forma yojrujovan-va, roma camas yojrajo', camas-va chach re nakanojij yoj. Quire' ninc'utuj cha re Dios roma ninjo' che can-ta nojnak ivánma riq'uin reja'.
20 Takaya' ruk'ij re Dios,✡ roma reja' can c'o ronojel poder riq'uin y nisamaj pa tak kánma. Yoj can q'uiy utzil nakac'utuj cha, pero reja' man xe-ta re' nitiquir nuban, xa can c'o más re nitiquir nuban. Can man yojtiquir-ta nakanojij ronojel re nitiquir nuban reja'. 21 Y koma yoj re kaniman re Jesucristo re nibex iglesia chaka, reja' nuc'ul-ta ruk'ij chin nojel tiempo.✡ Amén.
✡ 3:1 Hch 21.33; 2 Ti 2.10. ✡ 3:2 Hch 9.15; Ro 1.5. ✡ 3:3 Ef 1.9, 10; 3.9. ✡ 3:4 Ef 6.19. ✡ 3:6 Ga 3.14. ✡ 3:7 Ro 15.18. ✡ 3:8 Sal 31.19; Jn 1.16; Fil 4.19; Col 1.17. ✡ 3:9 Sal 33.6; Jn 1.3; Col 1.16. ✡ 3:9 Mt 13.17; Lc 10.24; Ro 16.25; 1 Co 2.7. ✡ 3:10 1 Co 2.7. ✡ 3:12 Ef 2.18. ✡ 3:12 Mr 11.22. ✡ 3:13 2 Co 1.6. ✡ 3:14 Ro 14.11; Fil 2.10. ✡ 3:16 Job 23.6; Sal 28.8; Is 40.29-31. ✡ 3:16 Fil 4.19; Col 1.11. ✡ 3:17 Jn 14.23. ✡ 3:20 Ro 16.25. ✡ 3:21 1 Ti 1.17.