16
Re ofrendas re nimol-a quichin re hermanos re jec'o pa tenemit Jerusalén
1 Y vocame ninjo' yinch'o ba' chij re mero✡ re ntajin rumolic quichin re je rajc'ual chic re Dios re jec'o pa Jerusalén. Y can ancha'l re nbin chique re nic'aj chic iglesias re jec'o pa tak tenemit re jec'o pa ru-cuenta re Galacia, can quire' chuka' ninjo' che tibana' yex. 2 Re nabey k'ij chin jun semana✡ ninjo' che yex nijech'aj-ta can re nijo' niya-a.✡ Re hermanos re xquich'ac q'uiy, niquijech'aj-ta can ba' más, y re hermanos re man can-ta q'uiy xquich'ac, niquijech'aj-ta can re jenipa' ye'tiquir niquiya'. Can quire' tibana' ronojel semana, chin che c'o chic ronojel tak xquinapon yen, y man c'aja-ta tak xquinapon c'ajare' tak xtitz'am rumolic. 3 Y tak xquinapon, ja yex re xquixbin juco'x re xque'c'uan-a re ofrendas✡ malon chique re hermanos re jec'o pa Jerusalén. Tiya-a ja'jun cartas chique re hermanos chin che nik'alajin che ja reje' re xe'icha-a roma can c'o i-confianza quiq'uin. Y jac'a hermanos re' re xque'ntak-a yen. 4 Y vo xa can q'uiy ba' re ofrenda xtimolotaj c'o modo yimba yen, y ja reje' re xque'oc-a vichibil.
Re Pablo nrajo' niba pa tenemit Corinto
5 Hermanos, re yixc'o pa Corinto, yen ninjo' yinapon iviq'uin. Pero nabey ninjo' yinak'ax pa Macedonia✡ y c'ajare' tak xquinapon iviq'uin yex. 6 Yen ninojin che tak xquinapon iviq'uin, ninjo' che yinyaloj-a ba'. O q'uiba' xa can xtink'asaj chuka' re tiempo chin tef chire'. Y tak xquinel-a chire' iviq'uin, re vocame can c'amaje-na kas yintiquir-ta nimbij re anche' xquimbo-va. Yen c'amaje-na tinojij. Xaxe re ninjo' ja che yex yinito-ta-a riq'uin re ndoc chua chupan re nubey re c'a anche' xquimbo-va.✡ 7 Re vocame, can c'amaje-na tik'alajin chinoch jenipa' xquinapon iviq'uin, roma man ninjo-ta che xaxe-ta-oc jun o ca'e' k'ij re yinc'ue' iviq'uin. Re ninjo' yen ja che yinyaloj-ta ba' iviq'uin, vo xa ja quire' nrajo' re Ajaf. 8 Y chuka' yen xa can c'a yinyaloj-na chic ba' vova' pan Efeso.✡ Tak'ax-na can re kanamak'ij yoj re yoj israelitas rubini'an Pentecostés, c'ajare' tak xquimba. 9 Roma re samaj re ntz'amon vova', can c'amaje-na tinq'uis. Re ruch'abal re Dios re nintzijoj je q'uiy c'a re ye'tzelan richin,✡ pero re Dios rujakon jun namalaj puerta✡ chinoch vova', y can q'uiy cosas otz ruc'amom-pa.
10 Y vo xa re hermano Timoteo xtapon iviq'uin chila', can jabal✡ c'a ruc'ulic tibana'. Reja' can nuban-va re rusamaj re Ajaf, ancha'l nimban yen. Mare' can otz ina'oj tibana' riq'uin, chin che otz-ta nuna' chi'icojol. Can tiya' ruchuk'a', chin che man-ta nupokonaj nuban re rusamaj re Ajaf chire' chi'icojol. 11 Man-ta xtiban cha che camanak ruk'ij.✡ Y tak xtel-pa chila' iviq'uin, can-ta xtiya-pa re ndoc cha chin re rubey y can-ta niqui'cot tak xtitzolaj-pa, roma yen can xtinyabej-apo quiq'uin re hermanos re jec'o vova' pan Efeso.
12 Pero chij re hermano Apolos,✡ vocame nintz'at yen che can ancha'l xa camas c'ayef nuban chach che niba iviq'uin. Re ninjo' yen ja-ta che reja' niba, roma can jec'o chuka' nic'aj chic hermanos re niquijo' ye'ba c'a chila' iviq'uin, y camas xinc'utuj utzil cha re hermano Apolos che niba-ta, pero reja' xubij che can man nitiquir-ta niba, xa c'a jun bey chic-na, xcha'.
Ja ruq'uisibal parte cha re carta re'
13 Hermanos, tichajij re ic'aslen y chuka' can tibana' confiar-ivi' riq'uin re Dios.✡ Yex man quixtzolaj chivij, xa can tibana' ancha'l niquiban re achi'a' pa tak ayoval, pero yex ticusaj re poder re ruyi'on re Dios chiva. 14 Y ronojel cosa re niban, can tibana' chin che c'o otz nuc'am-pa chique re hermanos roma nijo-ivi' quiq'uin.✡
15 Hermanos, yex itaman che ja re hermano Estéfanas✡ y re ru-familia xe'niman nabey re Jesucristo chire' pan Acaya,✡ y reje' can riq'uin ronojel cánma ye'quito' re je rajc'ual chic re Dios. Roma ja samaj re' re xquicha' che niquiban. 16 Y nimbij chiva che tinimaj quitzij reje', y chuka' che tinimaj quitzij conojel re hermanos re je ancha'l reje', re ye'ta'on y niquiban re rusamaj re Dios.✡ 17 Yen camas yinqui'cot quiq'uin re je oxe' hermanos re xe'itak-pa viq'uin, re Estéfanas, re Fortunato y re Acaico. Nabey camas-va xiximbisoj, camas xinjo' che yixc'o-ta-pa viq'uin chiyixnojel, pero roma xe'pa reje', mare' vocame camas niqui'cot✡ re vánma. 18 Roma can xquiban cha re vánma che otz nuna' y yex chuka' can quire' xina'. Reje' can jabal-va quicha'ic ibanom-pa, roma can ronojel re ibim-pa chique, can jare' xbequibana'. Can quixtioxin roma jec'o hermanos re can niquiban✡ ronojel re nibex chique.
19 Re hermanos re jec'o pa tak tenemit re jec'o pa ru-cuenta re Asia,✡ re niquimol-qui' pa rube' re Dios, niquitak-a ruxnokil-ivach. Y quire' chuka' re hermanos Aquila y Priscila y chibil chuka' re hermanos re niquimol-qui' pa cachoch✡ reje', niquitak-a ruxnokil-ivach pa rube' re Ajaf, reje' quire' niquiban roma camas yixquijo'. 20 Conojel re hermanos niquitak-a ruxnokil-ivach. Y chuka' nimbij chiva che cada jun chivach-ka yex tiyala' ruxnokil-ivach chin quire' can nic'ut che nijo-ivi', y chuka' can tik'etela-ivi'.✡
21 Yen Pablo nintak-a ruxnokil-ivach. Y titz'eta' re ruq'uisibal parte cha re carta re', can ja yen mismo re xintz'iban-a.✡
22 Y vo xa c'o jun hermano re can man nuc'ut-ta riq'uin re ruc'aslen che nrajo' re Ajaf Jesucristo, can tika re castigo pa rue'.✡ Re Ajaf xa nipa-yan.
23 Y can-ta q'uiy utzil xtic'ul chiyixnojel✡ riq'uin re Ajaf Jesucristo.
24 Yen camas-va yixinjo' chiyixnojel yex, roma xa can konojel yoj richin chic re Jesucristo. Amén.
✡ 16:1 Hch 11.29; 24.17; Ro 15.26. ✡ 16:2 Lc 24.1; Hch 20.7. ✡ 16:2 Pr 3.27, 28. ✡ 16:3 2 Co 8.19. ✡ 16:5 Hch 19.21; 2 Co 1.16. ✡ 16:6 Hch 15.3. ✡ 16:8 Hch 18.19; 20.16. ✡ 16:9 Hch 19.9. ✡ 16:9 2 Co 2.12; Ap 3.8. ✡ 16:10 Ro 16.21; 2 Co 6.1. ✡ 16:11 1 Ti 4.12. ✡ 16:12 Hch 18.24; 1 Co 1.12; Tit 3.13. ✡ 16:13 Mt 24.42; Fil 1.27; 4.1. ✡ 16:14 1 Co 14.1. ✡ 16:15 Hch 18.12; 1 Co 1.16. ✡ 16:15 Ro 16.5. ✡ 16:16 1 Ts 5.12. ✡ 16:17 1 Ts 3.6. ✡ 16:18 Pr 25.13, 25; 2 Co 7.6, 7. ✡ 16:19 Hch 16.6; 19.10; Ap 1.4, 11. ✡ 16:19 Ro 16.5; Flm 2. ✡ 16:20 Ro 16.16. ✡ 16:21 Col 4.18; 2 Ts 3.17. ✡ 16:22 Mt 25.41, 46; Ga 1.8, 9; Jud 14, 15. ✡ 16:23 Ro 16.20.