12
Tak re Herodes ruquimisan chic re Jacobo, xutak rutz'amic re Pedro
1 Re Rey Herodes chupan re tiempo re', jec'o c'a je ca'e-oxe' chiquicojol re hermanos re xe'rutz'am-a, chin che ye'ruya' pa tijoj-pokonal. 2 Y che espada c'a xutak ruquimisasic re Jacobo✡ re ruch'alal re Juan. 3 Y roma re Herodes xutz'at re xuban cha re Jacobo xa can xka chiquivach re israelitas re man quiniman-ta re Jesucristo, reja' xutak chuka' rutz'amic re Pedro. Re' xbanataj chupan re namak'ij rubini'an pascua, tak nitij chuka' re xcana-vay manak levadura riq'uin.✡ 4 Tak tz'amon chic-pa re Pedro, re Herodes xutak-a pa cárcel. Y roma re Herodes runojin chic che c'a nak'ax-na re namak'ij rubini'an pascua,✡ c'are' c'a xtulisaj-pa chin nuban juzgar re Pedro chiquivach re vinak, mare' can je caje'✡ c'a grupo soldados xe'rucusaj chin niquichajij re Pedro. Y je cajcaj soldados jec'o pa ja'jun grupo. 5 Re Pedro c'o pa cárcel, y chajin jabal. Pero re hermanos re jec'o chire' pa tenemit, can quitz'amon rubanic orar✡ roma re Pedro c'o pa cárcel.
Tak re Dios xutak-pa jun ángel chucolic re Pedro
6 Y can xe chic c'a re jun ak'a' re' nrajo' che c'amaje-na tapon re runojin re Rey Herodes, che nulisaj-pa re Pedro y nuban juzgar chiquivach re vinak. Y re Pedro ximon riq'uin ca'e' cadenas chiquicojol je ca'e' soldados c'o-va, y nivar. Y re anche' c'o-va ruchi' re cárcel jec'o chuka' soldados. 7 Y chire' pa cárcel xapon jun ángel✡ chin re Ajaf,✡ y camas sakil xuban chire'. Re ángel re' xuyicoj re Pedro y xuc'asoj, y xubij cha: Cha'nin cayacataj.
Y re cadenas re anchok cha ximon-va ruk'a' re Pedro, xe'tzak can. 8 Y re ángel xubij chuka' cha re Pedro: Tabana' abanic, y tacusaj-a la axajab.
Y tak c'achojnak chic re Pedro, re ángel xubij cha: Tabolk'otij-a-avi' chupan la ak'u', y jo', xcha' re ángel cha.
9 Re Pedro tzakatal c'a chij re ángel, pero man nuvel-ta andex nunojij, vo xa katzij che nilisas-a pa cárcel roma re ángel,✡ o xa nachic'.✡ 10 Re Pedro y re ángel choj c'a xe'k'ax-a chiquicojol je ca'e' grupo soldados. Y tak xe'bapon chach re puerta ch'ich', re puerta re' rion xjakataj✡ chiquivach. Y reje' xe'el-a pa calle, y xe'ba. Tak je'binak chic ba', re Pedro xutz'at che xa rion chic c'o, roma re ángel manak chic riq'uin. 11 Y jare' tak re Pedro xunabej, y xubij: Vocame xintamaj che re ángel✡ can katzij-va che takom-pa roma re Ajaf chin xino'rcola-ka pa ruk'a' re Herodes y chach ronojel re quinojin re nuvinak israelitas che niquiban chua, xcha-ka pa ránma re Pedro.✡
12 Reja' xunojij andex xtuban, y tak xnojetaj chach, xba charachoch re María re rute' re Juan re nibex chuka' Marcos cha.✡ Y chupan re jay re' je q'uiy c'a hermanos quimalon-qui' chin niquiban orar.✡ 13 Y tak re Pedro xapon charachoch re María y xvayon-apo chuchi-jay, xbe'el-pa jun xtan rubini'an Rode. 14 Re xtan re' roma xuc'axaj che ja re Pedro re nivayon-apo chuchi-jay, camas xqui'cot y xsatz ruc'o'x, mare' man xujak-ta can re ruchi-jay chach re Pedro, y jonanin xba pa jay chubixic che ja re Pedro re nivayon-apo chuchi-jay.
15 Pero re quimalon-qui' pa jay man xquinimaj-ta re xbo'rbij re Rode chique, xa xquibij cha re xtan: Xa xach'ujer la'k la'.
Y re xtan nubij che can ja-va re Pedro re xuc'axaj reja'.
Y xquibij cha re xtan: Re' mana-ta re Pedro, re' xa ja re ángel✡ chajey richin, xe'cha'.
16 Pero re Pedro can c'a nivayon-apo chuchi-jay. Y tak xquijak re ruchi-jay, xquitz'at che can ja-va re Pedro. Mare' can anchique-la xuna' re cánma re hermanos re' y xe'volol chiquivach. 17 Pero reja' xuban c'a seña chiquivach che man que'volol. Y xutz'am rutzijosic chique re xuban re Ajaf Dios chin che xulisaj-pa pa cárcel, y xubij chuka' chique che tiquiya' rutzijol chique re Jacobo✡ y re nic'aj chic hermanos. Y reja' xel-a chire' pa jay y xba pa jun chic lugar.
18 Y jac'a tak xsakar-ka ruca'n k'ij, re soldados man niquivel-ta andex niquiban, roma re Pedro can ni xe-ta retal c'o can. 19 Y re Rey Herodes xutak rucanoxic re Pedro, pero re achi'a' re xe'ba canoy richin, man xquivel-ta-pa. C'are' re Herodes xe'rayoj re soldados re je'yi'on can chajey chin re Pedro, y tak jec'o-apo chach, xuc'utula' chique andex xuban re Pedro. Y roma man jun atamayon, xubij che que'quimisas re soldados re'. Y re Herodes xel-a pa Judea, y xbec'ue' pa Cesarea.
Re Herodes xcom-a pa quik'a' jut
20 Re Rey Herodes can ruyoval chique re aj-Tiro y re aj-Sidón. Pero re aj-Tiro y re aj-Sidón xquiya' chiquivach chin ye'ba riq'uin re Herodes. Y can xquich'ac re jun rusamajel re Herodes rubini'an Blasto, chin ye'ruc'uaj-apo chach re Rey y xtiquiya' chiquivach che tiq'uis chire' re ayoval, roma ja chire' pan Israel ndel-va-a re cosas re niquitaj re vinak✡ re jec'o chupan re ca'e' tenemit quibini'an Tiro y Sidón. 21 Y xbex c'a jun k'ij tak xtiban rubiyal re'. Y tak xapon re k'ij, re Rey Herodes can xe'rucusaj-a re tziak re can ye'rucusaj jun Rey. Xbetz'uye-pa chach re ruch'acat,✡ y xbech'o-pa chiquivach re vinak re quimalon-qui' chire'. 22 Y re vinak jun pa quichi' ye'ch'o-apo, y niquibij: La nich'o-pa chakavach can k'alaj che xa man relic-ta jun ache, reja' can jun dios, ye'cha-apo.✡
23 Y can ja chupan re misma hora re' jun ángel chin re Ajaf xuban cha re Herodes che xuc'alvachij jun yabil, roma reja' can xka chach che xya' ruk'ij coma re vinak, y chuka' reja' man xuya-ta ruk'ij re Dios.✡ Re Herodes jut xe'tijo richin, y jare' xoc cha che xcom.✡
24 Y re ruch'abal re Dios xba c'a rubixic che naj che nakaj, y je q'uiy vinak re ye'niman.✡
25 Y re Bernabé y re Saulo ye'tzolaj pan Antioquía. Reje' xquiya' can pa Jerusalén ronojel re quitakom-pa re hermanos re jec'o pan Antioquía pa ru-tiempo re viyjal. Pa quik'a' re ec'uay quichin re hermanos xquiya-va can.✡ Y tak xe'tzolaj, xquic'uaj-a re Juan re nibex chuka' Marcos cha.✡
✡ 12:2 Mt 4.21; 10.2. ✡ 12:3 Ex 12.14. ✡ 12:4 Mr 14.1. ✡ 12:4 Jn 19.23. ✡ 12:5 2 Co 1.11; Ef 6.18. ✡ 12:7 Hch 5.19; He 1.14. ✡ 12:7 Sal 34.7; Is 37.36; Dn 6.22. ✡ 12:9 He 1.14. ✡ 12:9 Sal 126.1; Hch 10.3. ✡ 12:10 Hch 16.26. ✡ 12:11 Dn 3.28; 6.22. ✡ 12:11 Sal 34.7; 97.10; 2 Co 1.8-10; 1 P 2.9. ✡ 12:12 Hch 12.25; 13.5, 13; 15.37; Col 4.10; 2 Ti 4.11; Flm 24; 1 P 5.13. ✡ 12:12 Hch 12.5. ✡ 12:15 Gn 48.16; Mt 18.10. ✡ 12:17 Hch 15.13; 21.18; Ga 1.19; Stg 1.1. ✡ 12:20 1 R 5.9; 2 Cr 2.10, 15; Ez 27.17; Hag 1.8-11. ✡ 12:21 Mt 27.19. ✡ 12:22 Jud 16. ✡ 12:23 Sal 115.1. ✡ 12:23 1 S 25.38. ✡ 12:24 Is 55.11. ✡ 12:25 Hch 11.29, 30. ✡ 12:25 Hch 12.12.